
Slike iz svijeta 


DON NICETA ALCALA ZAMORA 
predsjednik španjolske republike, bio 
je još prije 3 godine u tamnici radi 
svoje politike, a ovih dana slavi tre- 
ću godišnjicu ostvarenja španjolske 
republike, koja je u ttžak položaj do- 
vela španjolske katolike 


KOD IZVORA NA OBALI DALMATINSKOG 
PRIMORJA 


Desno : 

ULICA U SERPENTINAMA U 
LJETN1KOVAČKOM DIJELU GRADA 
U SAN FRANCISKU, 
glavnom gradu Kalifornije u Americi 


MONASI JEDNOG GRČKOG GORSKOG MANASTIRA 
nikad ne izlaze iz njega te nisu još nikad vidjeli ni željez- 
nice ni automobila 

Lijevo u ovalu : BEDRICH SMETANA, 
najveći češki skladatelj, čija se 50. godišnjica smrti slavi 
12. svibnja (Naslikao A. Sergejev,) 



Izvorna humoreska 


SUZA 



Slika desno: 

STUDIJA - NASLIKAO ISIDOR KRŠNJAVI 
S II. retrospektivne izložbe hrvatske umjetnosti 


Zasjala je kao sunčana zraka, zatreptala je, 
okliznula se niz lijepo lišće i kapnula na Pavlovu 
ruku. Jača od svih dokazivanja i umovanja, 
ustrajnija od njegova odbijanja na zreloj i logi- 
čnoj volji osnovana, uvjerljivija od stotinu naj- 
biranijih riječi, obećanja, molbi i zaklinjanja, 
suza je donosila pobjedu i uspjeh. Uvijek, u sva- 
koj prilici, pa tako i sada. 

»Ne!« branio se Pavle i pokušavao je da se 
opre njezinom prodornom djelovanju, no suza 
kristalno čista i topla prodirala je kroz brižno 
smišljene osnove, rušila je čvrste brane postav- 
ljene na zaštitu njegovu proti vlastite slabosti i 
premekanih osjećaja — ta suza rastapala je led 
njegove ozbiljnosti i poslovne proračunanosti i 
ustalasala u njemu ganuće, kajanje i dobrotu. 

»Zašto?« pitao se već često puta, postiđen sam 
pred sobom radi svoje popustljivosti i veliko- 
dušnosti, no imade u životu mnogo pitanja, na 
koja se ne dobiva odgovor. 

Računi, mnogo neplaćenih računa ležalo je 
pred njim na stolu. U knjizi primitaka i izdataka, 
koju je Vesna imala voditi da zadovolji sitniča- 
voj pedanteriji svoga muža (kako je govorila), 
vladao je strašan nered. Računi se nisu nikako 
slagali, izdaci su nadilazili primitke. Ali te 
sitne poteškoće u mašineriji njihova kućan- 
stva nisu bile za Pavla uzrokom nesugla- 
sica ili prepiraka sa ženom, jer je mogao 
da ispunjava njezine sitne i veće željice i 
da je oslobodi suvišnih briga oko materi- 
jalnog standarda njihove kuće. Kako je to 
već obično, razdor se pojavio radi jedne 
posve obične stvari ili bolje radi jednog 
muževog propusta. 

Bilo je to onda, kad je Pavle zauzet po- 
slom posve zaboravio na imendan svoje že- 
ne i na pozvane goste. Cio dan trčkao je 
po gradu, imao je dogovore, sjednice i pu- 
nu glavu brojaka, razgovora i osnova o ne- 
kom novom kartelu privrednika. A kad je 
napokon kasno uvečer saznao, kakav je 
propust učinio, bilo je već kasno da se po- 
greška ispravi i povrijeđena taština Vesne 
zadovolji. On je držao, da je to sitnica i da 
ne treba o tom uopće dalje raspravljati, ali 
ona je zauzela drugo stanovište — uvrije- 
đene, zapostavljene i nesretne supruge i — 
rat bio je gotov. 

Kao u svakom okršaju dviju nejednakih 
stranaka u pogledu sposobnosti i naoruža- 


van ja i ovdje nije bilo govora o jednakoj, promi- 
šljenoj borbi, jer su se protivnici razilazili takti- 
kom navale, obrane i tihog podmuklog vojevanja. 
Oboje ulazilo je u borbu naoružano vlastitim 
kriterijem i sigurno u ispravnost svoje metode, 
koja će drugoga zaskočiti i prisiliti na uzmak. 
Nove prilike i taj ratoborni duh među njima do- 
nosio je ipak neku senzaciju, jednu vrst zabave 
premoćnijem Pavlu, koji ispade svoje ženice nije 
uzimao ni suviše ozbiljno, ni suviše tragički. Po- 
slije plamenih protesta ožalošćene sirotice i dis- 
kretnog duhovitog ruganja muževog slijedili su 
dani primirja, zatišja i povlačenja, kad se u po- 
tajnosti spremalo' na nov prepad sa svrhom sa- 
čuvanja svog ličnog prestiža i njezinog uvje- 
renja, da je pravo bilo isključivo na njezinoj 
strani. Kad već sva ostala sredstva zatajiše i ona 
napokon osjeti, da je snaga izdaje, izbaci i po- 
sljednji adut, koji čuva za krajnost, kad već svi 
konci popucaju. Vesna zaplače . . . 

I eto suza: mala, nevina suza, u kojoj dršće 
toliki čemer, toliki jad i prijekor; suza, u kojoj 
se prelijeva malo žensko srce u svim fazama njež- 
nosti i okrutnosti, smijeha i jada, vječne prevrt- 
ljivosti 1 — ta suza učini čudo neviđeno. 



Kakvi dokazi, kakva srdžba, kakvo pravo, kad 
suza ismjehiva utrošeni napor, obara postignute 
rezultate, izmjenjuje pobjedu i poraz, briše stare 
račune, prašta minule grijehe, ne pita za ničiju 
krivnju i postavlja nova mjerila. 

»iNe!« viknuo je Pavle ponovo i skočio da se 
suprostavi, pa da joj pokaže, kako mu je već 
svega dosta i kako je to tričavo, bijedno i glupo, 
očajno glupo. 

On će pokazati ovoj nakićenoj guščici, kako 
razboritom čovjeku njezin djetinjski postupak ne 
može imponirati. On će joj dokazati, kako on 
njezine mušice više ne će podnositi, pa mora biti 
kraj — kraj jednom zauvijek ili će doživjeti, što 
se ni u snu ne nada. On će dovršiti njezinu samo- 
vlasnu vladavinu, on će obračunati s njezinom 
tiranijom i postavit će je pred dilemu, neka bira 
između njegove ljubavi ili bezobzirnog haračenja 
po zlatnoj njegovoj strpljivosti i nježnim osjeća- 
jima. Kazat će joj, neka dobro promisli, što joj 
je milije, jer je njegova odluka neoboriva i volja 
neslomiva. Kazat će joj, da je dosta šutio, no sad 
će govoriti i uvjerit će je, da joj nikakvo prene- 


PRVA ŽENA 

Neprestani sukobi između Kine i Japana, koji 
traju već više godina, iznijeli su na površinu za- 
nimljivu rjetkost: ženu generala. To je jedina 
žena-general na svijetu, koja nas svojom s-mio- 
nošću i podvizima sjeća na slavnu francusku ju- 
nakinju Jeanne d’ Are. Ta žena-general zove se 
Rao Zaj Fan, a podrijetlom je Kineskinja. Svo- 
jom pojavom na pozornici događaja na Istoku 
ona nas upućuje na zaključak, da kineski narod 
proživljuje svoje herojsko doba, kakvo su zapa- 
dni evropski narodi već davno proživjeli. 

Osim hrabrosti ima -Rao Zaj Fan i naročite spo- 
sobnosti, koje je potpuno stavila u službu svoje 
domovine i švoga naroda. Neobično jaka mržnja, 
koju osjeća prema japanskom imperijalizmu, 
neprestano je nuka na najodvažnije akcije, na 
kakve se ne bi mogli odlučiti niti mnogi muškarci, 
pa je prema tome smatraju već sada u Kini naj- 
ogorčenijim i ujedno najopasnijim protivnikom 
Japana. 

Prvi put došla je na glas ova kineska junaki- 
nja u Evropi. Pojavila se iznenada obilazeći 
evropske gradove, u kojima izmade kineza, i bu- 
dila je u njima pokolebanu kinesku narodnu svi- 
jest. Njezino djelovanje našlo je odjeka i među 
američkim Kinezima, koji su organizirali proteste 
protiv japanske invazije na kineske pokrajine. 
Tada međutim nitko nije znao, tko su joj rodi- 
telji i što je prije bila. Jedino, što se o njoj 
znalo, bilo je to, da je studentica sveučilišta u 
Pekingu i da je već sazvala više političkih zbo- 
rova, na kojima je Kineze poticala na otpor pro- 
tiv Japana. Što više, kad su se vodile borbe za 
Mandžuriju, Rao Zaj Fan se dobrovoljno prijavila 


maganje više ne koristi, jer on je muž i, razumije 
se, gospodar njezin. 

I spremio- se čovjek na vatrenu propovijed, pla- 
nuo je muškim ponosom i zanosom za svoja na- 
čela, započeo je živo, gestikulirajući, zanio se u 
prolog odabirajući najzvučnije riječi. Predbacio 
joj sve nedostatke, izlio- svu srdžbu, zaprijetio se 
cijelim autoritetom i izdigao ličnost svoju kao na 
govorničkoj tribini. A ona se stisnula kao prestra- 
šena ptičica, raširila oči, otvorila ustašca i zuri u 
njega kao ukopana. I tad — usred govora on za- 
stade, zagleda se u nju i klonu kao pogođen ma- 
ljem. Ta Vesna eto plače . . . 

Suza je kapnula i zavapila stotinama divljih kri- 
kova, zajadikovala gorkim jadikovkama i zapekla 
stotinama žeravica. Riječ je zapela u grlu, optužba 
proti njoj uperila se proti njega samoga i cjelovi 
vrući i pokajnički završiše ratovanje, utvrdiše mir 
i povratiše sreću. 

Sjala je kao sunčana zraka mala suza. Smijala 
se i ponosila snagom svojom, treptala je izazovno, 
prodirala u srce i lomila odluke, svijala volje, ru- 
gala se opiranju i ostala nepobjediva — nad svime. 

ZDENKA JUŠIĆ-SEUNIK 


- GENERAL 

u vojsku. Odgovorili su joj, da žene u vojsku 
primaju jedino kao- bolničarke. No ona nije 
htjela postati bolničarka, već je na svaki način 
htjela dobiti u ruke pušku. Konačno su joj ispu- 
nili želju. I uistinu-, ona se više puta ponijela hra- 
brije od muškaraca. Jedno od poznatih njezinih 
ratničkih djela je i to, da je nekom prilikom za- 
robila pedeset Japanaca, koji su bili naoružani 
do zubi. Kada bi vojska ostala bez živeža, voj- 
nici su se znali i pobuniti, ali ih je ona obilazila i 
pobuđivala na ustrajnost. Konačno je zbog svoje 
hrabrosti unapređena u čin kapetana, a kasnije 
joj je priznat i počasni generalski čin. 

U ratovima sa Japancima bila je ova kineska 
junakinja jednom i zarobljena. Svi su držali, da 
je više nikada ne će vidjeti među živima, to više, 
što- su je Japanci optužili zbog špijunaže. Cijela 
Kina je žalila za njom i bila je uvjerena, da će 
je Japanci pogubiti na stratištu. Međutim je- 
dnoga dana ona- se sasvim iznenada pojavi među 
svojim ratnim drugovima. Pobjegla je. Bila je 
osuđena na smrt i povjerena dvojici japanskih 
stražara, koji. je nijesu smatrali opasnom, pa je 
nijesu ni čuvali onako pažljivo, kako bi to uistinu 
trebalo. Ona ih je međutim, kad joj se pružila 
zgoda, napala i onesvijestila udarivši svakoga od 
njiih pesnicom. Jednome od njih oduzela je pu- 
šku i otišla. 

Oko nje se sakupio veliki broj legendi, a Kinezi 
su je najposlije počeli smatrati nekim nadzemalj- 
skim bićem te je poštuju kao jednoga od naj- 
boljih vojskovođa. Sada on-a organizira novu 
akciju protiv Japana te je već okupila oko sebe 
veliki broj četa. 7 . r. 

Iz ratnog zapisnika GRAD KATANIJA U RATU 


Krajem lipnja 1917. Dne 15. svibnja zaro- 
bljen sam na sočanskoj fionti. Prije nekoliko 
dana dopremiše me na ovaj krasni otok i u ovaj 
grad, koji imade svoje sveučilište, svojega na- 
mjesnika i oko 240 hiljada stanovnika. U prvi 
mah ponavljao sam Goetheovu pjesmu: »Kennst 
du das Land, wo die Zitronen bliihen?« Kad sam 
se vozio željeznicom uz more od Mesine do Ka- 
tanije, dva su dojma istisnula sve ostale. U maštu 
mi se usjekla žarka igra južnoga sunca i divni 
vrtovi naranača i ci trona između željezničke pru- 
ge i morskoga, žala. Pojmio sam oduševljenje 
pjesnika, koji su pjevali, himne Siciliji. 

Sada počinjem doživljavati ljepote ovoga oto- 
ka i s druge strane. Želja me vuče da uzmem u 
ruke štap i da prođem kao turista sav ovaj kraj. 
Ali moje želje umiru u mrkom Kaštelu Ursinu, 
gdje sam zatvoren s ostalim ratnim zarobljeni- 
cima. Tu se sastala cijela austrougarska monar- 
hija: Hrvati, Srbi, Slovenci, Česi, Poljaci, Ukra- 
jinci, Nijemci, Madžari, Rumunji, Židovi. Svaka 
se narodna skupina drži za sebe kao, potpuno raz- 
ličita država. Da se ne raspemo na sve strane, 
za to se stara jedino, oružana sila. Talijanski voj- 
nici drže stražu na ulazu u kaštel i na sva četiri 
njegova ugla. Pravi simbol austrougarske mo- 
narhije. 

Tko li je izumio poslovicu »Dolce far niente« 
(slatko je ništa ne raditi)? Mi utamničeni ratni 
zarobljenici imademo priliku da iskusimo do, dna 
posljedice te riječi i uvjeravamo, se, da je bespo- 
slica izvor svih zala i dosađivanja. Ubija nas ne- 
rad. Tražimo zabavu u učenju i čitanju, ali nam 
je nemoguće doći do potrebitih knjiga. Moramo 
se zadovoljiti onim, što, imamo, i prežvakivati po 
stoti put one knjige, koje je ovamo poslao 
austrijski Crveni križ. 

Za nekoliko dana, upoznaje svaki zarobljenik 
sve osobine Kaštela Ursina. Ta građevina na je- 
dan kat, sagrađena još za Hohenštaufovaca oko 
godine 1150., mogla je doista da odoli svim sici- 
lijskiim potresima i. svim provalama Etne. Nesmi- 
ljena lava znala je više puta zbrisati s lica zemlje 
gotovo čitavu Kataniju, a kod Kaštela, Ursina mo- 
rala je da traži- sebi drugi put za napredovanje. 
Čitav je kaštel danas pri dnu omotan krutim pla- 
štem lave. Kada gledamo, njegove zidove, koji 
su dolje debeli i po četiri metra, a prema gore 
bivaju sve tanji, shvatljiva nam je njegova, otpor- 
nost. Nekad je Kastelo Ursino ležao tik uz more. 
Danas je morska obala udaljena od njega par 
stotina metara. Lava je naime kod različitih pro- 
vala potiskivala more sve dalje i danas se kaštel 
nalazi gotovo u sredini grada. 

U malenom dvorištu kaštela znademo, napamet, 
koliko koraka možemo načiniti uzduž, koliko po- 
prijeko, a koliko po dijagonalama toga pravo- 
kutnika. Ne privlači nas to dvorište, jer nam ono 
još više sužuje i onako suženo zarobi jeničko 
obzorje. Kada nam je god dopušteno, penjemo 
se na sjeverno krunište kaštela i promatramo 
odatle grad i njegovu okolicu. 


Sve plamti od najranijeg jutra u požaru sunca. 
Ispred kaštela nalazi se trg, koji nas podsjeća 
na Jelačićev trg u Zagrebu. Ista širina, samo du- 
žina nešto manja. Na tom trgu prodaju od 5 do 
9 sati u jutro piljari i piljarice živež. Poslije 
toga sve se razbježi po, kućama, gdje još jedino 
imade nešto hladovine. 

Čini, mi se, da već poznajem svaki krov, svaku 
zidnu plohu, koja se vidi iz kaštela, U gomili 



KAPELICA RASPETOG KRISTA 
Rezbarska radnja, koju je izveo drvodjelac Josip Nikolić iz oibenika. 
Visina 182 cm, širina 50 cm, izrađeno od 718 komada 


crveno-smeđih i sivih kuća vježbam se u geome- 
triji izračunavajući ploštinu i obujam kocaka, 
piramida, sto, žaca i, ponavljajući perspektivna 
svojstva oblina, kosina, uglova i bridova. Sve čini 
dojam sivosti i požarne pustoši. Tek iz gdjeko- 
jega gradskoga zakutka proviruje nešto, zelenila. 
Tu rastu borovi, paome, masline, papar i bodlji- 
kava »indijska smokva«. 

Pogled se malo, razblaži na katanijskoj okolici. 
Na sjevernoj strani grada uzdigli su se humci, na 
kojima se kao kovrčasta kosa vide maslinici, južni 
borovi, pinije, rogači. Ravnjak se dalje postepeno 
diže, i oči otkrivaju na njem siva sela, zelene na- 

rančnjake i vinograde, ocjelne maslinike i rđava 
žitna strništa. No naj veličanstveni^ nam prizor 
pruža Etna, golema gora, koja se digla u visinu 
preko 3.000 metara. To je kiklopski spomenik, 
što ga je priroda podigla svojim silama, koje 
djeluju u dubini zemlje. Etna imade oblik pri- 
kraćena čunja, kojemu je plašt izverugan toči- 
lima, kvrgama i bodljikavim izraslinama. Na pod- 
nožju su se splela u vijenac, kao uresne figure, 
vulkanska šiljasta brda, visoka 500 do 800 me- 
tara. Iz kratera se na vrhuncu puši neprestano 
bijela para i katkada crni dim. Drugi zaroblje- 
nici, koji su već duže vremena u Kaštelu Ursinu, 
pripovijedaju nam o erupciji Etne, koja se do- 
godila nekoliko dana prije mojega dolaska. Po 
danu je vrhunac bio u crnom i sivom oblaku, a 
u noći su se vidjele crvene žile, koje su se na 
obzorju ocrtavale kao munje u crnim sablasnim 
oblacima. 

Na jugu i na istoku gledamo- Sredozemno mo- 
re. Njegova je površina rasta! jena žitka kovina, 


JONKEROV 

Najveći dosada poznati dijamant bio je Cull- 
man, a težio je 3000 karata. Nađen je godine 
1902. u Transvaalu. Njegovom veličinom bila je 
tada zasjenjena slava svih dijamanata, koji su 
do toga časa vrijedili kao najveći i najskupo- 
cjeniji. Tako je na pr. daleko smanjena slava 
znamenitog dijamanta Viktorije, za koji je haj- 
derabadski nizam platio 50.000 franaka. Isto 
tako i jagersfonteinskog Excelsiora, koji je bio 
težak 1000 karata. 

Međutim je i slava Cullmana bila vrlo kratko- 
trajna. Transvaalska vlada ga je darovala engle- 
skom kralju Eduardu VII. Iza toga je u Amster- 
damu isbrušen i razrezan u devet kamenova, koji 
se danas nalaze u engleskoj kraljevskoj riznici. 

Nedavno je nađen t. zv. Jonkerov dijamant, 
težak 726 karata, koji u hierarhiji velikih dija- 
manata zauzima četvrto mjesto. Našao ga je 
Jacob Jonker, obični farmer, koji potječe od 
starih holandijskih doseljenika u Transvaalu. On 
je još prije deset godina napustio svoju kuću, 
samo da udovolji svojoj pustolovnoj naravi, 
koja ga je daleko više tjerala u potragu za dija- 
mantima, nego želja za bogatstvom. Sada mu se 
nakon deset godina nasmijala sreća i on je od- 
jednom postao bogat, jer je dijamant kupilo 
jedno englesko društvo za izradu dijamanata i 
za nj platilo Jonkeru 75.000 funti šterlinga, što 
iznosi preko deset milijuna dinara. Sretni na- 
laznik kaže, da će kupiti imetak i — cilindar, 
koji će nositi, kad bude išao u crkvu. 

Taj slučaj, da je obični farmer našao veliki 
dijamant, podsjeća na nalaze prvih dijamanata 
u južnoj Africi. Tamo je g. 1876. opazio farmer 
O. Reilly na rijeci Oranji, kako se djeca njegova 
susjeda van Niekerka igraju običnim kamenjem 
iz rijeke. Jedan od tih kamenčića bio je tako sja- 
jan, da je zaokupio njegovu pažnju. Uzme ga 
djeci i odnese u grad, gdje se ustanovilo, da je 


s koje sunčani refleks zablještava oči, kao da se 
odbija od zrcala. Po moru se u ocjelnim i mo- 
drim plohama sjaje svijetle pruge. To su tra- 
govi ribarskih čamaca, koji su na ćuhu jedva za- 
mjetljiva vjetra isplovili iz luke s jednim uzdig- 
nutim, a drugim napola spuštenim jedrom. Čini 
nam se, da su to galebovi, koji bi htjeli da se 
uzdignu u zrak pa su podigli jedno krilo u vi- 
sinu, ali drugo im se spustilo- uz morsku povr- 
šinu, kao da je prebijeno. U katanijskoj luci stoje 
usidreni trgovački parobrodi, većinom bez posla, 
kao ukleti-. Samo katkada provrve starci u luku, 
kada od Mesine doplovi koji parobrod. Iz luke 
se često uzdigne u zrak gdjekoji hidroplan, koji 
kruži nad morem, kao da traži kakvu njemačku 
podmornicu, a- katkada se odvaži i na let prema 
pO'dancima Etne, o kojima nam talijanski stra- 
žari pričaju, da su puni briganata i vojnih bje- 
gunaca, 

PETAR GRGEČ 


DIJAMANT 

to pravi dijamant. Tamošnji guverner dao je 
O. Reillyu za dijamant 100.000 dinara u današ- 
njoj vrijednosti. Polovicu ove nagrade dao je 
Jonker svome susjedu von Niekerku, koji je od- 
mah ostavio plug i pošao tražiti talismane, koje 
su nosili u tamošnjem plemenu Kafri, oko vrata. 
Ti talismani su međutim najčešće bili sastavljeni 
od samih dragulja, tako da je van Niekerk za je- 
dan takav talisman dobio preko dva milijuna di- 
nara od lorda Dudleya, koji ga još i danas ima 
u zbirci svojih dragocjenosti. 

Na vijest o tim nalazima pošlo je mnogo ljudi 
u potragu za dijamantima. Kad su g. 1870. otkrili 
nalazišta dijamanata kod Jagersfonteina i Dutoits- 
pana, bila je navala pustolova još veća. No brzo 
su prekinuta ta pojedinačna traženja te su se 
osnovala društva za traženje dijamanata, koja su 
imala od itoga lijepi prihod. Da spomenemo samo 
jedno od tih — Beersovo društvo, koje je već 
g. 1906. imalo 500.000 funti šterlina prihoda. To 
društvo danas zapravo neograničeno vlada, po- 
moću engleske vlade, dijamantnim tržištem. 

Pregled događaja 

18. travnja. Sastavljena je nova jugoslavenska vla- 
da sa predsjednikom Nikolom Uzunovićem. 

19. Talijanski predsjednik vlade Benito Mussolini na- 
stoji posredovati između Francuske i Njemačke, ka- 
ko bi došlo do sporazuma u razoružanju. 

20. U Bukureštu je započeo proces protiv pukovnika 
Precupa i drugova, koji su pokušali organizirati 
atentat na rumunjskog kralja Karola i izvesti drža- 
vni prevrat. — Pronose se vijesti, da će bivši sovjet- 
ski komesar Trocki, koji je otkriven, gdje bez do- 
zvole potajno boravi blizu Pariza, otputovati u Špa- 
njolsku. 

21. Washingtonsku vladu je zabrinula japanska dekla- 
racija, u kojoj japanska vlada izjavljuje, da če svaku 
suradnju Kine sa USA i evropskim državama sma- 
trati kao akciju uperenu protiv Japana. 

22. U španjolskim gradovima Barceloni i Madridu bili 
su veći nemiri, koje su organizirali socijalisti i anar- 
histi. 

Novela ti šibenskom narječju KUMA 

»Čuj, kun Viče, molin te, proštij mi knjigu, 
šta mi je ćer pisala,« molila me je susjeda Mare 
Nesritnićeva. I ja sam joj čitao list kćerke. Ko 
joj ne bi učinio uslugu? 

A susjeda Mare je sjela na kamen, što su već 
njezini stari donijeli, da mogu pred kućom otpo- 
činuti, kad bi se vratili umorni iz polja. Sjedila je 
i otvorenih usta slušala svaku riječ. Osobito je 
pazila, kad sam čitao, da joj kći šalje novaca i 
da misli na nju. 

»Čuj, kume, sve piše, šta ste divanili? I ono o 
šoldima i da pošteno živi, a, a, pošteno živi moja 
ći. Jadna moja, kako san zabrinuta za nju. I šaje 
mi novaca, sitila se ona svoje matere. Molin te, 
jopet mi proštij!« I ja sam nanovo čitao pismo, 
polako, da stara susjeda razumije. 

»A, kume, a šta ti misliš, šta onako ona radi? 
Nikiđan mi je pisala, da ima posla, da služi, pa 
jopet poslin, da lušija, a sad ništa ne piše. Uvik 
san se bojala da izgubi misto. Piši joj, ja ću ku- 
piti kuvertu i bul. Iden, odma iden, jadna moja!« 

1 moja je susjeda Mara plakala i išla kupiti 
papir i marku za list. 

»Aj, piši joj, da san primila njezinu knjigu, i 
da san sve razumila. I da san u zdravju, i njoj 
želin. I ono o šoldima. Da je litina slaba, da je 
kun Marko umra, a da je Pjero slomija nogu, 
paje s masline.« 

»Sve sam napisao, Mare.« 

»I ono o kun Pjeru i o litini?« 

»Jesam, Mare.« 

»Piši joj, da se udala njezina prija Zora, sku- 
larica kume Frane, za onoga Pašku, da je za- 
ustavlja u Srimi. . . Uf, šta bi još? Nek sve zna. 
Ne mogu se sititi. Nek bude poštena, nek sluša 
svoju paronu, da j,e slaba litina, da se ne bi vra- 
tila. A, da je šjore Katice sin potiran iz sime- 
ništa; da se razbila ponistra u njezinoj komori.« 

I kad sam sve napisao, što mi je nabrojila, mo- 
rao sam joj pročitati. 

»Nn, nn,« klimala Mare potvrđujući. »Znaš ti, 
sinko, nisi za ništa bija u popovim, govoriš ka 
da predikaš s oltara, niše ti za ništa školova. Bit 
ćeš ti čovik, mater ti se natrudila, al će joj s to- 
bon biti lipo. E da si moj . . .«, uzdisala susjeda 
Mare i sjetila se svog jedinca, koji joj je umro 
u najljepšoj mladosti, a dvije se krupne suze 
otkotrljaju niz navorane obraze. »Još boje joj 
piši, da plaćen za nj on i molin za nju Gospu Lur- 
sku i dragog našeg Isusa, nek je čuvaju, ali nek 
ne dolazi, da smo siromašni. Viš, sinko, usupat ću 
tvrdoga kruva u bevandu... Puno je pozdravi, 
da je pozdravja kuma Luča i Dumica, i svi naši, 
a, sad san se sitila, da je mali Tonči tetin bete- 
žan, i da je strina i ujci pozdravjaju. . . Tako mi 
je pri srcu teško,« plakala je Mara, »nije tila ići. 
Bila se zajubila, pa je momak ostavija; i bila je 
dešperana. A kad je došla kući, nije imala ništa 
isti i legla je bez isti. Čilo se vrime privrćala po 
posteji, nije ni uknula. A ujutron mi je rekla, da 

ide u službu, ali ne vode, da ide u Z A šta 

san ja jadna mogla? Cvilila san ka juta zmija, 


MARE 

ali je isto otišla sa feraton. I poslin mi je pisala, 
da je dobro i ja san se utišila.« I tako je Mare 
do kasno u večer meni pričala. 

A kad je sa obližnje crkve Sv. Križa zvonilo 
Pazdravljenje, Mare se žurila na poštu sa pismom, 
a zatim je pošla na Ruzarije. 

Kći joj nije dugo vremena pisala ni odgova- 
rala na ono pismo, što sam ga ja pisao. A je- 
dnoga dana, kad su kiše prestale i javilo se sun- 
ce, donio je Mari listonoša pismo od kćerke. 

I Stara je susjeda Mare išla od kuće do kuće 
i pokazivala sliku, što joj je poslala kći. Bila je 
sva sretna. 



„PIŠI JOJ, NEK BUDE POŠTENA . . 


»Viš, kako je lipa. Priobukla se. Ima lipo lišće, 
i kose ricaste, vidi, kuma Anta, gledajte konšije.« 

»Samo su joj prsi gole, kuma Mare.« 

»I rukavi su joj kratki.« 

»I kotul,« govorile su susjede. 

»Jes, ali je lipa, vridna i poštena.« 

I Mare je obilazila mjesto i svima pokazivala 
kćerinu sliku. I gledala je sirota Mare i ljubila je. 

A kad je grožđe počelo zreti, došao sam kući 
na praznike. No nigdje nisam vidio kume Mare. 
Prozori njezine kuće bili su zastrti, a iz njih se 
često spuštao uzdah. 

Pričali su mi mješćani, da kumi Mari kći više 
ne piše i da su studenti vidjeli, da su preko dana 
spuštene zavjese na prozorima njezine sobe, u 
koju tek u predvečerja, u vlažnim sutonima, pu- 
šta zrak. I da zatim obilazi mutnim ulicama vele- 
grada . . . 

I od tada je kuma Mare zanijemila. Malo izlazi 
vani, šuti kao stijena, uzdiše i plače... 

VINKO NIKOLIĆ 

NA SMRT! NA SMRT! 


Smrtna kazna u naj razlici ti j im oblicima postoji 
od pamtivijeka. Zanimljivo je razmotriti, kojim 
su se sve načinima ljudi služili, da zločince uklone 
s ovog svijeta . . . 

Kod primitivnih je naroda sigurno davno bio 
uvriježen običaj, da se neprijatelja — pojede. 
Kasnije je usmrđivanje neprijatelja došlo u vezu 
s vjerskim obredima, te je osuđenik morao da 
trpi niz najstrahovitijih muka, pod kojima je re- 
dovno izdahnuo. Kod mnogih divljih plemena 
vlada običaj, da između osuđenika i pripadnika 
dotičnog plemena prirede neke vrsti dvoboj, koji 
je uvijek tako udešen, da osuđenik mora da pod- 
legne. 

Strmoglavljivanje nesretnika s kakve visoke 
klisure uvriježilo se zacijelo veoma rano. Isto 
tako i izlaganje osuđenika smrti od gladi. To 
se uobičajilo kod primitivnih i degenerisanih ple- 
mena, koja bi izlagala nemoćne suplemenike. Iz 
kasnijih vremena nam je poznato, da su Spar- 
tamci na gori Tajget izlagali nesposobnu djecu . . . 
Nema sumnje, da je jedna od najokrutnijih smrt- 
nih kazna zakopavanje živog osuđenika. Kod 
Rimljana je ovaj način smrtne kazne bio uve- 
den za vestalke, koje su okaljale svoje djevičan- 
stvo . . . Iz najstarijih vremena potječe i spalji- 
vanje. U srednjem vijeku je to bila kazna za vje- 
štice i heretike. 

Kod Rimljana je vladao običaj, da se odlični- 
jim osuđenicima pošalje poruka, neka se sami 
ubiju. Kod starih Grka je vrlo obična smrtna 
kazna bilo trovanje. Poznato nam je iz starih 
klasika, da je veliki filozof Sokrat morao da 
ispije otrov. Iz ovih vremena potječe smrtna 
kazna, koju je Spasitelj svijeta pretrpio, a to je 
razapinjanje na križ. Za vrijeme velikih progona 
kršćana ova se kazna vrlo* mnogo prakticirala. 
Da zadovolje poživinčeni ukus krvoločne svje- 
tine, rimski su imperatori po ogromnim amfi- 
teatrima priređivali igre, pri kojima bi na osu- 
đenike puštali izgladnjele zvijeri. 

Zanimljiva je smrtna kazna, koja se upotre- 
bljavala kod Osmanlija. Ako je koji dostojan- 
stvenik pao u sultanovu nemilost, ovaj bi mu po- 
slao svilenu vrvcu, da se objesi. 

U nizu najstrahovitijih načina ubijanja nepri- 
jatelja treba spomenuti i kamenovanje. S ovom 
se kaznom srećemo u Sv. Pismu, gdje se za sta- 
novite prestupnike izričito veli, da treba da budu 
kamenovani. Odatle znademo, da je ovakvu ka- 
znu pretrpio i sv. Stjepan prvomučenik. 

Odsjecanje glave je sigurno isto toliko staro 
kao i samo željezno oružje. Nijedna kazna nije 
bila tako raširena, niti se tako dugo' održala kao 
ova. Dok su druge smrtne kazne, bilo zbog pre- 
velike okrutnosti, bilo zbog nepraktičnosti, bile 
ograničene na neke narode i na određeno doba, 
to je odsjecanje glave kod modernije uređenih 
država kroz stoljeća bilo zakonom određena 
smrtna kazna. S ovom je smrtnom kaznom ve- 
zan i zanat krvnika, koji su spadali među držav- 
ne namještenike. 


Pošto su se međutim kod ljudi razvili humani 
osjećaji prema osuđenicima, to su mnogi ustali 
proti ovoj smrtnoj kazni, jer je brzo i lako vrše- 
nje ovisilo o spretnosti krvnikovoj, koji je osu- 
đenike često strahovito mrcvario. (Sjetimo se 
samo smrti naših velikana Petra Zrinskog i Fran- 
kopana). Tada je nadošao izum liječnika Guillo- 
tina, čija se naprava prozvala njegovim imenom, 
a sastoji se od dva stupa, među kojima se nalazi 
teška sjekira, koja pada na glavu osuđenikovu i 
smjesta je siječe. Na prvi mah izgleda ova kazna 
vrlo čovječnom, no u zadnje doba neki nauče- 
njaci tvrde, da odsječena glava po desetak ča- 
sova gdjekada pokazuje simptome života. Ova- 
kvom se smrtnom kaznom danas služe u Fran- 
cuskoj. 

Mnoge države su već davno uvele za svoje osu- 
đenike vješanje. Nema sumnje, da je ova kazna 
zbog svoje jednostavnosti vrlo starog podrijetla. 
U novije su se doba zbog vješanja vodile žučne 
polemike, jer su neki tvrdili, da osuđenik pri 
ovakovoj smrti odviše dugo trpi. Istina je, da 
kod vješanja smrt nastupa tek nakon 10 do 15 
minuta, ali jedan američki profesor, koji se zbog 
eksperimenta dao objesiti, tvrdi, da osuđenik 
gubi svijest, čim mu se omča stegne oko vrata. 

Strijeljanje nazivaju časnom smrtnom kaznom 
i danas se vrši isključivo nad vojnim licima. Nji- 
ma naime dolikuje, da umru izrešetani tanetima, 
jer to naliči junačkoj smrti na bojištu; dočim bi 
vješanje za vojnika značilo neizbrisivu sramotu. 
Pri prevratima i revolucijama, kad se u masama 
ubija, strijeljanje je najobičnija smrtna kazna. 
Zloglasna boljševička Čeka osuđenike je uništa- 
vala paljbom iz mitraljeza. Za vrijeme meksi- 
čkih progona su novovjeki kršćanski mučenici 
padali ponajviše od tanadi. Nekima su pak na 
najzvjerskiji način ucijepljivali bacile zaraznih 
bolesti. 

U Americi je za justifikaciju osuđenika pred 
nekoliko godina uvedena električna stolica. Tu 
se osuđenik ubija strujom visoke napetosti. Ta 
je smrtna kazna razvikana kao najhumanija, iako 
se osuđenik gdjekada po nekoliko minuta u naj- 
strahovitijim grčevima bori sa smrću. Neki tvr- 
de, da je ova smrtna kazna uvedena za volju pro- 
izvađača električne energije, koji iz toga vuku 
koristi. 

U najnovije doba se počelo u nekim ameri- 
čkim državama uvađati vršenje smrtne osude pli- 
nom, što izgleda dosad najčovječnija smrtna 
kazna. DANIJEL CRLJEN 


U vašoj knjižnici treba da se što prije nađe 
i prekrasni roman 

„PETNAEST TORNJEVA** 

od Štete Jurkit — Ilustrirao Gabrijel Jurkić 

ŠETNJA U ŠUMI - NASLIKAO ADOLF WALDINGER 
S II. retrospektivne izložbe hrvatske umjetnosti 


Suvremena satira 


KRIZA 


Nakon dugog kucanja služavka otvori vrata: 

»Šta želite?« 

»Prosim lijepo, da li je milostiva kod kuće?« 

»A tko ste vi? . . . Da vas najavim . . .« 

»Recite, da iih traži njihov stari znanac.« 

»Što želite?« upita milostiva. 

»Zar me ne poznate? Sjetite li se: prije deset 
godina vaš je pokojni otac dolazio kolima sku- 
pljati smeće? Vi ste skupa sa mnom nosili kante 
sa smećem sve do kola . . .« 

»Čekajte malo, dosta, dosta.« 

»Barical Donesite mi sa pisaćeg stola naočare!« 
Natakne ih na oči-, pogleda došljaka i reče: »Iz- 
volite u kuhinju. Znate, od te krize čovjek upra- 
vo gubi vid.« 

»Ja još oštro vidim,« odgovori došljak. 

»Pa vi ste nedavno već bili kod nas?« 

»Da,« odgovori došljak, »prije dvije godine.« 

»A šta želite opet?« 

»Htio sam vas zamoliti, da biste mi dali ka- 
kovu staru košulju . . .« 

»O, sad vam nikako ne bih mogla pomoći. Šta 
mislite? Moj je muž imao 10.000 dinara plaće, i 
sad su mu je reducirali na 5.000! Evo, uvjerite 


se, kako jadno' živimo: Donijela sam sa trga za 
ručak samo nešto šunke — to moj mužek jako 
rado jede — nešto govedine za juhu, putra, sira 
i još neke sitnice... pa šta je to ?!...« 

»Što ćete, milostiva, kad su takve prilike.« 

»Ove godine nisam mogla kao obično ići u 
Niču, nego sam se morala zadovoljiti Dubrovni- 
kom. Vidite, naša mala je upisana samo' u skija- 
ški klub, a ima takvu volju za šofiranje — ali 
nemamo novaca da joj kupimo auto. Da nemamo 
badava stan, ja ne znam, kako bismo uopće ži- 
vjeli. Kavanu posjećujemo samo svake druge ve- 
čeri. Jednom riječi — živimo strašno dosadnim 
životom.« 

»Šta ćete!« žalosno potvrđuje došljak. 

»A koliko vi trošite dnevno?« upita milostiva. 

»Trošim svaki dan dva dinara: za pol dinara 
kruha, za pol dinara salame i za jedan dinar dva 
deci vina . . .« 

»E vidite,« odvrati milostiva, »onda nije niti 
čudo, što nemate košulju ... To ne ide! Mi, vi- 
dite, ne pijemo vina! Što vi mislite? Pa to je 
luksus! Dakle, nemam mnogo vremena... Do- 
đite svakog prvog od mjeseca i dobit ćete za kilu 
kukuruznog brašna; ali nemojte piti vina, kad je 
ovakva kriza . . .« s. S. 


357 


i 


4 ^JCu(twuw p'i&fĆetb — 

Likovni pregled 

PETA IZLOŽBA „ZEMLJE" 

U ZAGREBU 

Ovo je udruženje slikara, kipara i 
graditelja osnovano g. 1929. S petom 
dakle izložbom slavi ono i pet godina 
svojega opstanka. U prvi mah činilo 
se, da će se većina zagrebačkih umjet- 
nika opredijeliti za »Zemlju«. No če- 
stim istupima i rascjepima odijeliše se 
od nje Kršinić, Augustinčić, Ružička, 
Mujadžić, Grdan, Junek, Tabaković, 
Postružnik i drugi. Na ovogodišnjoj 
izložbi »Zemlje«, koja je trajala od 1 . 
do 30. travnja, ostadoše samo šesto- 
rica članova vjerni udruženju. To su 
dva slikara, Krsto Hegedušić i Edo 
Kovačević i četiri arhitekta, Lavoslav 
Horvat, Drago Ibler, Mladen Kauzla- 
rić i Stjepan Planić. Ostalih petnaest 
izlagača ne pripadaju »Zemlji«, nego 
su samo njezini gosti. 

Ve ćna prvi pogled upada u oči ve- 
lika nesamostalnost izlagača. U slika- 
ma prepoznajemo poteze, boje i kom- 
poziciju stranih umjetnika: Breughela, 
Grosza, Kandinskoga, Campendonka, 
Feiningera i drugih ekspresionista, 
kubista, primitivista, futurista i nad- 
realista. Najveći talenat čitave izložbe 
i ujedno glavni organizator i podrža- 
vatelj »Zemlje« Krsto Hegedušić opo- 
naša strane uzore, a Franjić Petar, 
Generalić Ivan i Kristijanović Branka 
oponašaju u glavnom Krstu Hegedu- 
šića. To je velika šteta, jer neki od 
ovih slikara, u prvom redu sam Krsto 
Flegedušić, pokazuju vanrednu daro- 
vitost. Još je veća šteta, što se velika 
većina tih slikara dala u službu mar- 
ksističke propagande. Jasan je Krle- 
žin utjecaj. Kako Keleža u pripovije- 
stima, dramama i pjesmama gleda svu- 
da u našem životu gotovo same izro- 
de, glupane i poživinčene divljake, ta- 
ko se i ovi izlagači trude da prikažu 
što više ljudi sa životinjskim gubi- 
cama, bedastim licima, mrkim pogle- 
dima, debelim trbusima i ružnim po- 
hotama. Sve to treba da služi jednoj 
tlapnji: kako je nisko sve ovo, što nas 
danas okružuje i kako tobožnji spas 
moramo očekivati samo od ispunjenja 
marksističkoga programa! 

Zemljaši bi htjeli da budu nekakvi 
revolucionarni umjetnici. No kod toga 
su više puta kukavički podvili rep 
pred »kapitalistima, militaristima« i 
drugim glavnim zastupnicima poretka, 
protiv kojega se tobože bore. Da, oši- 
nut će oni katkada i te ljude, ali iz 
tiha i nezamjetljivo. I opet posve u 
stilu Krleže, koji na sličan način iz- 
bjegava ili prikriva borbu s onima od 
kojih imade koristi ili ih se boji. Svo- 
ju revolucionarnost pokazuju Zemljaši 
protiv onih, za koje drže, da su naj- 
manje zaštićeni. To su naši seljaci i 
svećenici. Na cijeloj se ovoj izložbi 
opaža tendencija, da se sakupe samo 
negativne strane iz našega života, pa 
kad čovjek pogleda te kolibe i brlo- 
ge, morao bi otići s izložbe s uvjere- 
njem, da se čitavo naše seljaštvo na- 
lazi još u divljaštvu špiljskoga čo- 
vjeka. Ako se gdje prikazuje koja 
ljepša seljačka kuća, onda je to »po- 


vađanje za gradom«, a inače bi se ti- 
pičan seljački dom imao tražiti negdje 
u čobanskoj kolibi na Velebitu ili u 
ciganskoj ili prosjačkoj kući u Podra- 
vini. Krsto Hegedušić na slici »Požar« 
(on veli »Jogenj«) upada i u kontra- 
dikciju, kada slika seljake s najna- 
prednijim marvogojstvom, a seoske su 
mu kuće kod toga same klijeti sa zi- 
dovima od naboja i slamnatim krovo- 
vima. Ne možemo nijekati, da takvih 
kuća imade i u Podravini, no to nije 
tipična pojava. 

Ružno tendenciozno nagrđivanje vi- 
di se još više u prikazivanju vjerskog 
života. Hegedušićevi podravski »Maj- 
kobožari« (hodočasnici, koje se vra- 
ćaju iz Marije Bistrice) pokazuju na 
licu nekakvo životinjsko raspoloženje. 
Ivan Generalić, Hegedušićev učenik, 
seljak, prikazuje s ljubavlju »Kanasa« 
(svinjara), ali kad slika »Proštenje«, 
onda vidi samo pijanku i tučnjavu. Ka- 
milo Tompa, oponašatelj Kandinskoga 
i drugih njemu sličnih i nesličnih sli- 
kara donosi crtež »U crkvi«, s očitom 
tendencijom, da se što više naruga 
pobožnosti. No naj zagrižlj ivij i je Vi- 
lim Svečnjak, koji je u svojim sveće- 
ničkim tipovima ostvario psovke i 
uvrede pokvarenih derana i uličnjaka. 
Njegov drvorez »Za spas duše« donosi 
vjernike sa životinjskim licima, a *iz- 
na dnjih se uzdigao s njuškom gorile 
ili medvjeda crkvenjak (fratar) tresući 
škrabicom za milostinju. U jednom 
smo Svečnjaku crtežu (br. 69) vidjeli 
gadne svećenike, od kojih je jedan 
utjelovljenje licemjerstva, drugi lako- 
mosti, treći valjda bludnosti itd. slične 
se crte vide i u »Pariškim reminiscen- 
cijama«, u kojima se najviše ističe 
debeli svećenik s križem na prsima. 

Krsto Hegedušić i Ivan Generalić 
vole prikazivati zdepasta tjelesa, sli' 
čna jazavcima i utopljenim svinjama, 
a (Željko Hegedušić nametljivom pri- 
mitivističkom tehnikom, koja bi htjela 
silom dokazati, da je umjetnost ono, 
što drugi nazivaju črčkanjem i po- 
zom, voli donositi frivolne piizore iz 
noćnih brloga opačine. 

Najukusnija je jošte Branka Kristi- 
janovićeva, koja doduše oponaša 
Grosza i Hegedušića, ali ipak u glav- 
nom ne upada u brutalnost. Dok slika 
debeljakoviće u »Kulturi tijela« i u 
»Karlsbadu« (zašto njemačko ime?), 
osjećamo ironiju, ali njezini ljudi osta- 
ju još uvijek bića s čovječjim usni- 
cama, s čovječjim očima i licem. 

Marksisti Krležina i Hegedušićeva 
smjera nastojali su da na ovu propa- 
gandističku izložbu dovedu što više 
omladine, uvjereni, da će i time po- 
novno ojačati u Zagrebu svoje uzdr- 
mane redove. p. G. 

DRUGA IZLOŽBA HRVATSKE 
UMJETNOSTI 

Prigodom 50 godišnjice »Strossma- 
yerove galerije« otvorena je u Zagre- 
bu druga retrospektivna izložba hr- 
vatske likovne umjetnosti. Na njoj je 
iznesen period između g. 1860. i g. 
1890., koji je okarakterisan počecima 
realizma, a zastupano je devet maj- 
stora. Ferdo Q u i q u e r e z (rođen 


g. 1845. u Budimu, a umro g. 1883. u 
Zagrebu) ilustrator »Gorskog Vijen- 
ca« i »Smrti Smail-age Čengića«, slikar 
brojnih portreta i prizora iz crnogor- 
skih bojeva, naslikao je i lijepi niz re- 
ligioznih slika (za crkvu u Mariji Bi- 
strici, Poljani, Kapeli kraj Bjelovara) 
i prizora iz hrvatske povijesti, a na 
izložbi je zastupan s 21 slikom i 5 cr- 
teža. Dr I s i d o r K r š n j a v i (ro- 
đen g. 1845. u Našicama, umro g. 1927* 
u Zagrebu) odličan je pretstavnik na- 
še slikarske umjetnosti, bogat zna- 
njem i motivima, stalan u crtežu i 
harmoničan u boji. G. 1878. postao je 
profesorom povijesti umjetnosti na 
zagrebačkom sveučilištu i prvi je ure- 
đivao »Strossmayerovu galeriju«. Na 
izložbi je zastupan s 9 slika, 15 stu- 
dija po slikama starih majstora i 4 
grafike. Nikola Mašić (rođen g. 
1852. u Otočcu, umro g. 1902. u Za- 
grebu) na daleko je poznat po svojim 
umjetničkim slikama, raskošnim u bo- 
ji. Glasovita mu je »Guščarica na Sa- 
vi«, a nalazi se u »Strossmayerovoj 
galeriji« u Zagrebu, kojoj je g. 1884. 
postao ravnateljem. Na izložbi se na- 
lazi 6 njegovih slika, 28 studija i ski- 
ca i 13 crteža. Josip Franjo 
Mućke (rođen g. 1819. u Nagnatadu, 
umro g, 1883. u Pečuhu), slikar por- 
treta i religioznih slika, izradio je i 
nekoliko litografija s prizorima iz hr- 
vatske povijesti, od kojih se »Kruni- 
sanje kralja Zvonimira u starom So- 
linu« nalazi na izložbi. Adolf W a 1- 
dinger (rođen g. 1843. u Osijeku, 
gdje je i umro g. 1904.) savjesni gra- 
fičar, poznat sa brojnim svojim tehni- 
čki minucioznim pejsažima, zastupan 
je s 27 crteža i 4 slike, a E. N o v a k 
s »Olujom nad Savom«. Hugo C o n- 
rad-Hotzendorf (rođen g. 1807. 
u Dardi, umro g. 1869. u Osijeku), 
učitelj Kršnjavoga i Waldingera, za- 
stupan je s 19 crteža i akvarela. Pored 
spomenutih slikara na izložbi se nalaze 
tri poprsja Ivana Rendića (ro- 
đen g. 1849. u Supetru na Braču, 
umro g. 1932. u Splitu), slavnog na- 
šeg kipara, koji je izradio spomenike: 
Gundulića u Dubrovniku, Kačića u 
Makarskoj, Preradovića u Zagrebu, 
Gaja u Krapini, i nadgrobne spome- 
nike: Preradovića u Zagrebu, Starče- 
vića u 'Šestinama itd. Uz njih je i po- 
prsje biskupa Strossmayera, koje je 
izradio Vatroslav Donegani 
(rođen g. 1836. u Rijeci, umro g. 1899. 
u Osijeku), tvorac 25 oltarnih kipova 
u đakovačkoj katedrali. — I oko ure- 
đenja ove izložbe brinuo se prof. Lju- 
bo Babić. L. P. 

Kazalište 

Ivan Cankar: »ZA DOBRO NARO- 
DA«. Ivan Cankar bio je jedan od naj- 
plodnijih i najznačajnijih slovenačkih 
književnika. Njegovu produktivnost 
možemo usporediti produktivnošću 
naše^ga Šenoe, a i životna im staza 
bijaše skoro istog trajanja. Rodio se 
g. 1876., a umro g. 1918. U svom krat- 
kotrajnom životu izdao je četrdese- 
tak što lirskih, što proznih, što scen- 
skih djela. Od drama su mu najpo- 
znatije: »Kralj na Đetajnovi«, »Hla- 
pec Jernej in njegova pravica«, »Po- 

hujšanje v dolini šentflorijanski«, 
>Hlapci« i »Lepa Vida«. Komediju »Za 
dobro naroda« dovršio je god. 1900., 
a prvi put je bila prikazana u Lju- 
bljani tek g. 1906. U toj se komediji 
jasno razabire neumoljiva Cankarova 
satira na suvremeno društvo. On do- 
bro zapaža, duhovito iznosi i satirom 
nemilo šiba. Izvukao je tipove iz svoje 
okoline, isklesao ih pomnjivo i dao 
im posebnu službu u radnji svoje ko- 
medije. Karakteri su savršeno obra- 
đeni, nikad monotoni, vrlo bogati psi- 
hološkom raznolikošću, puni para- 
doksa i duhovitosti. I ti karakteri 
upravo su glavno u ovoj komediji. 
Preko njih se izrugao auktor patri- 
otskom oduševljenju i ljubavi prema 
narodu, izrugao se altruizmu i dobro- 
hotnosti onih, koji vode, izrugao se 
glupom pretvaranju i šupljim fraza- 
ma, koje prekrivaju golotinju ličnih 
strasti, slavohleplja i najvulgarnijeg 
egoizma. Borba se vodi između dva 
narodna poslanika dra Grozda i dra 
Grudena o prestiž, čast i upliv, a sve 
pod frazom »za narodnu stvar«, dok 
se o pravom radu za narodnu stvar 
ni ne pomišlja. Grozd je diktator, 
Gruden je mekušac, kojega vodi nje- 
gova žena Helena, a obojica nastoje 
da pridobiju za sebe pl. Gornika, ve- 
likog bogataša i čovjeka od silnog 
upliva, jer po njemu misle raskriliti 
nad svima svoju moć. I u toj trci za 
Gornikom nastaje rascjep, koji će se 
na koncu opet pretvoriti u složan na- 
stup proti zajedničkom neprijatelju, 
za zajednički prestiž. Gornik je do- 
broćudni plemić, koji voli svoj mir 
i na nijedan način ne želi stupiti u 
bilokoju akciju. Pored njega izdiže se 
nepopravljivi cinik novinar Ščuka, 
koji će postati nosilac zdravog rada 
za narod. Tu se kreće i naivna zalju- 
bljena Matilda i ljubomorni njezin 
dragan Kadivec, brbljava i oduševlje- 
na panslavistkinja Mrmoljevka i či- 
tav niz drugih vrlo uspjelih karak- 
tera, koji će glavnu nit radnje oba- 
viti posebnom dražešću slučajnih i 
popratnih epizoda. Kroz četiri se či- 
na gledalac i zabavlja i oduševljava 
i zajedno s auktorom kritikuje i ne- 
hotično stvara odluke za djelovanje. 
— Premijera ove komedije bila je u 
Zagrebu 27. travnja o. g. Režiju je 
vodio Hinko Nučić, koji je istodobno 
glumio dra Grozda. Izvedba je po svo- 
joj uvježbanosti, dobroj raspodjeli 
uloga i režiji jedna na najboljih u 
ovoj sezoni. L. P. 

Rikard Strauss: SALOMA, glazbena 
drama, napisao Oskar Wilde, nanovo 
uvježbano u Narodnom Kazalištu u 
Zagrebu. — Irski pisac Oskar Wilđe 
napisao je na francuskom jeziku ovu 
snažnu dramu, u kojoj je u sjajnom 
pjesničkom ruhu iznio perverzni lik 
Salome, pastorke židovskoga kralja 
Heroda, i na upravo jeziv način onaj 
događaj, kako je plesom svojim na- 
vela Heroda, da je dao odrubiti gla- 
vu sv. Ivanu Krstitelju. Tu je Wildeovu 
dramu nepromijenjeno, onako kako 
ju je pjesnik napisao, (osim nekoliko 
skraćenih dijaloga) stavio u glazbu 
njemački slavni skladatelj Rikard 


Strauss g. 1905. Djelo je do u tančine 
skladano s pomoću provodnih motiva 
i zaodjenuto u sjajnu instrumentaciju, 
koja odgovara blještavilu pjesničkih 
riječi Wildeovih. Takva »Saloma« je 
kao glazbena drama prošla sve velike 
gradove Evrope. Za vrijeme svjetsko- 
ga rata izvedena je i kod nas. Doži- 
vjela je oko 25 izvedaba, a sada ju je 
nanovo uvježbao dirigent Lovro Ma- 
tačić. Dr A. 

»Zrinski«, drama Tita Strozzia, pri- 
kazana je kao repriza 30. travnja o. 
g. na obljetnicu smrti naših narodnih 
velikana Petra Zrinskog i Frana Krsta 
Frankopana. Režiju je vodio auktor, 
a naslovnu ulogu igrao Dubravko 
Dujšin. 


Književnost 

NEKE FRANCUSKE OMLADINSKE 
KNJIGE 

Otkad je u naše srednje škole uve- 
den francuski jezik, dolaze roditelji 
i nastavnici često u prigodu, da tre- 
baju nagradne knjige na tom jeziku 
za svoje đake i djecu. Ali tu iim je 
izbor silno oteščan, jer francuske 
knjige nijesu kod nas još nikako uve- 
dne, pa sam opazio, da većinom dari- 
vaju na pr. Daudeta, Mćrimće-a i t. 
d., koji uza svu literarnu vrijednost 
nijesu za omladinu ni u jezičnom ni 
u sadržajnom pogledu. Mislim stoga, 
da ne će biti bez interesa, ako ovdje 
upozorim na neke u svakom smislu 
odlične omladinske knjige iz bogate 
serije izdanja francuske katoličke 
knjižare Desclee de B r o u w e r 
e t C i e, Pariš, 76, r u e des 
S a i n t š-P eres. Njihove su knjige 
nesamo u jezičnom, književnom i teh- 
ničkom smislu savršene, već su i 
skroz nadahnute kršćanskim duhom. 
O tome svjedoči legenda, koju danas 
don simo »Bila jednom pastirica«, a 
uzeta je iz upravo raskošno opremlje- 
ne knjige gđe C am i 1 1 e M e 1 1 o y 
»Sur 1 a. t e r r e c o m m e a u c i e 1« 
(»Kako na nebu, tako i na zemlji«), 
koja ipak stoji samo 10 francuskih 
franaka, tvrdo uvezana i divno ilustri- 
rana u bojama! Premda je u prevodu 
mnogo izgubila, ipak ova legenda 
može poslužiti kao primjer jednostav- 
nosti, dražesne svježine i plemenite 
tendencije djela! Isto tako možemo 
toplo preporučiti slijedeće knjige: L a- 
tzarus: »L a petite S a 1 s a« 
(»Mala mučenica Salsa«) krasna sli- 
kovnica o životu jedne male afričke 
svetice (15 frcs.), C. M e 1 1 o y: »Le 
b 1 ć, c e b eau treso r« (»Divno 
blago žito«), povijest žitnog zrnca, od 
časa, kad ga posije sijač, do onda kad 
iziđe iz pekarne kao kruh, opet bo- 
gato ilustrirano i tvrdo vezano, a stoji 
7 franaka. Posebno moramo upozoriti 
na, jednu vrlo interesantnu seriju knji- 
ga (za veću djecu) »L’ Annće en 
f e t e s«, »Blagdani godine«, uređi- 
vanu od i kod nas poznate spisateljice 
Renee Zeller. Svaka knjiga te serije, 
napisana od najboljih francuskih pi- 
saca, a ilustrirana od isto taiko odli- 
čnih slikara, obrađuje jedan blagdan 
u godini. Evo naslova dosad izišlih 

svezaka: I. Božić, II. Bogojavljenje, III- 
Svijećnica, IV. Uskrs, V. Tijeiovo, VI. 
Pohođenje, VII. Ružarij, VIII. Du'hovi r 
IX. Anđeli, X. Sv. Franjo Asiški. Sva- 
ka od ovih knjiga (100 strana teksta) 
stoji tvrdo vezana 10 franaka, a o kva- 
liteti najbolje svjedoči na pr. drugi 
svezak »Bogojavljenje« (»£p i- 
p h a n 1 e«) iz pera čuvenog Henri 
Gheona s vanrednim ilustracijama 
F. Bissona. Do prigode nastavit ćemo 
popis prvorazrednih omladinskih knji- 
ga na francuskom jeziku — a mislimo, 
da će već i ovo moći izvrsno poslužiti 
onima., koji za konac godine trebaju 
»livres d’ etrennes«. Sva gore navede- 
na djela mogu naručiti bez straha, 
tim više, što su i tako jeftina — za- 
mislite, što bi kod nas stajala knjiga 
od 100 strana na finom papiru, tvrdo 
vezana i s takovim ilustracijama! Na- 
ručit se može preko većih naših knji- 
žara, a treba navesti točan naslov, 
auktora i izdavača! V. R. 

Blanka Chudoba: »DOBRA ŠKOLA«, 
igrokaz za djecu u dvije slike s pje- 
vanjem, izdala je »Mala Kazališna Bi- 
blioteka« u Zagrebu. U igrokaz ulaze 
Otac, Majka, njihovo četvero djece, 
čarobnjak, kuharica i listonoša. Knji- 
žica iznosi 16 stranica, a stoji 5 di- 
nara. Naručuje se kod Knjižare J. So- 
kol, Zagreb, Masarykova ul. 17. 


Gla zba 

Sedmi koncerat Zagrebačke Filhar- 
monije bio je 27. travnja s raspore- 
dom, na kojem su izvedeni sami kla- 
virni koncerti uz orkestar. A nastu- 
pila su tri domaća glasovirska vir- 
tuoza, te je po tom taj koncerat imao 
posebno umjetničko obilježje. U Grie- 
govu »Koncertu u a-molu« op. 16 iz- 
veo je glasovirski dio Petar Dumičić, 
koji je Griegovoj sentimentalnoj gla- 
zbi dao mnogo temperamenta. Za raz- 
liku od njegove svirke, koja je odavala 
dublju unutarnju proživljenost Grie- 
gova djela, izveo je Evgenij Vaulin 
Lisztov »Danse macabre« više s ozna- 
kama vanjske bravuroznosti. i virtuo- 
škog blještavila prilagodivši se gran- 
dioznosti izražaja Lisztove glazbe. 
Najzanimljivija je bila izvedba doma- 
ćeg djela »Koncerta u h-molu« op. 22. 
od Božidara Kunca, gdje je glasovir- 
ski dio odsvirao sam skladatelj. Djelo 
je to snažnog umjetničkog zamaha. 
Osnovni motiv, na kojem je građen 
početak i svršetak skladbe, javlja se 
nekim baladičkim ugođajem, da u 
srednjim dijelovima skladbe ustupi 
mjesto i plesnim ritmima (jedan pod- 
sjeća na kolo) i raznježenom snatre- 
nju nekog adagia. Orkestar se izmje- 
njuje s glasovirom i stvara skupno 
orkestralno i arhitektonsko jedinstvo, 
kojim se ovo djelo, prožeto dubokom 
muzikalnošću i snažnim temperamen- 
tom, izdiže na jedno od najznačajni- 
jih mjesta u cijeloj našoj glazbi. Skla- 
datelj, je vlastitom izvedbom na gla- 
soviru samo još cjelokupni dojam dje- 
la sjajnom izvedbom pojačao. Cijelim 
ovim filharmonijskim koncertom di- 
rigirao je Lovro Matačić priredivši 
nam opet jedan od rijetkih glazbenih 
užitaka. Dr J. A. 

Roman iz slavenske Lučice 


»Znam ja,« reče Kito, »svijet hoće novotarija. 
Svijet se pokvario: sluga kupuje sebi čarape, a 
lužičke djevojke hoće nove pripovijetke!« 

»Ko zna kakovu pripovijest o duhovima?« 

To je bilo nešto. Djevojke se zbiše još više 
jedna uz drugu i jedna od njih poče gotovo šap- 
ćući: 

»Dolje u mlinu kod Leipe pojavljivali su se 
duhovi. Svaku je noć došlo silno mnogo mačaka 
i pravile su o ponoći upravo strašnu dernjavu i 
buku. Svi se ljudi iseliše iz mlina. Jedamput prođe 
■kroz Leipui neki krvnik i kad je čuo, šta govore 
o mlinu, ode on unutra. On je otišao u veliku sobu, 
sjeo za stol, kraj sebe metnuo svoju krvničku sje- 
kiru, zapalio dvije svijeće i oko cijeloga stola 
opisao krug. Tako je on čekao. Kad su vani svi 
stražari izvikivali ponoć, započe darmar. Počelo 
je zveckati, lupati, frčati i oko stotinjak ljutih 
mačaka provali u sobu i sve htjedoše da navale 
na krvnika. No ni jedna se ne usudi preko kruga. 
»Pređi samo! Pređi samo!« govorile su jedna 
drugoj. No ni jedna se ne usudi. No jedna velika 
žuta mačka turi svoju šapu preko kruga. Krvnik 
brzo zgrabi svoju sjekiru i brže bolje lupi mačku 
po šapi. Krv poteče, a sve mačke odletješe. Sli- 
jedećeg je dana bilježnikovica iz Leipe imala 
zavezanu ruku, te je svakome govorila, da je 
neopreznošću odsjekla svoj prst. No ljudi su 
sada dobro znali, da je ona vještica!« 

»Pa i ja ću sada nešto pričati o jednoj vje- 
štici,« reče jedna druga djevojka. »Ona je sta- 
novala u selu, a noću je njezin duh vrludao uli- 
cama i poljima, dok je tijelo ležalo u krevetu. 
Taj je duh zadavao mnogo jada ljudima. Jednom 
susretne učitelj iz Saslebena toga duha i strašno 
ga premlati štapom. Idućeg dana jedna mlada 


NJEGA LICA I PUTI 

Bez njege jest mladost rugoba trajna, 
Sa njegom jest mladost ljepota bajna 

Razlika u izgledu istog lica: 


Bez njege Prolazna njega Redovita njega 

Kroz stoljetna iskustva preporučamo za njegu lica ono 
što je uistinu najbolje za njegu masnog lica, a to jest 

MANDULA CREMA ZA LICE 

koja čisti lice od nabora, bobuljica, prištića, lišaja 
i od sunčanih pjega. Cijena lončića Din 15*—. Novo- 
derma sapun Din IO*—. Proizvodi i stavlja u promet 
stara g. 1599 osnov. KAPTOLSKA LJEKARNA SV. 
MARIJE, ljek. V. Bartulić, Zagreb, Dolap kraj Tržnice 


— Napisao Paul Ketler (Nastavak) 

seljanka nije mogla ustati iz kreveta, jer je od 
batina bila sva modra i zelena. I ona je bila vje- 
štica.« 

Kito uzdahnu u svojoj jazbini iza peći. 

»I ja sam jedamput bio vještica.« 

»Ti, vještica! To- je nemoguće!« 

»Bome sam bio! I to je pripovijest sa jednim 
učiteljem. Tada sam još išao u školu i sjedio na 
školskoj klupi. To jest zapravo je samo izgle- 
dalo, kao da ja tamo sjedim. Zapravo sam ja 
kao duh okolo hodao.. Čovjek je napravljen od 
tijela i duha. Moj je duh bio u šumi i hvatao na 
ljepak ćućurine. Odjednom poče učitelj da me 
mlati. No on nije tukao duha nego moje jadno 
tijelo. I bilo je zaista modro i zeleno, iza toga.« 

Kitu nazvaše starom budalom i ispsovaše ga. 
Dođoše na red priče o đavolima: kako je đavo 
pretvarao pepeo u zlato, kako. skače kao zec sa 
tri. noge naokolo, kako na dva crna vola ore 
Sprevj-u i kako ti volovi nestašno skaču amo ta- 
mo, da je Svrevja postala posve kriva. 

Sa strahom u očima priča jedna o djevojci, 
koja je sa rutvinim vijencem otišla u crkvu, te ša 
vijencem i okićena ružama sjela pred oltar. Od- 
jednom dođe do oltara jedno dijete, sjede dje- 
vojci na. krilo i reče: »Hoću da budem kod svoje 
majke!« Nato vjerenica sva blijeda priznade, da 
je rodila jedno dijete i potajno ga ubila. A dijete, 
što je došlo*, uze sa sobom i dušu svoje majke. 
Vjerenica pade sa stolice mrtva, a vijenac odleti 
sam u groblje. Tamo iz njega izraste veliki ružin 
grm, koji se tamo i danas može vidjeti. To se 
dogodilo u Galenu pred dvjesta godina. 

Sve ovakove strašne pripovijesti pričaju dje- 
vojke, dok vani. vjetar lupa na prozore, a vatra 
u peći pucketa. 

Znate li vi priču o blagu u mrtvačkoj glavi? 
Ko zna pripovijest o divu, što ima- trouglasto 
lice? On je učinio, mnogo. zla. Patuljčići su ga u 
snu ubili. Pokopali su ga, ali je on svaku noć 
ustajao i okolo išao, pa su ga se ljudi bojali. 
Nato su ga ljudi jednoga dana iskopali, zabili mu 
u glavu klinac i kroz srce kolac, pa su onda imali 
mira. 

Pričalo se o gorućem polju, o bijelom čovuljku 
i nesretnoj djevojci, o vodenoj vili i njezinom 
dvorcu, o podnevnoj božici, koja svakome zabije 
srp u glavu, ko se u podne nađe na polju, a ne 
zna joj odgovoriti na pitanja. Priča se o vuko- 
vima, koje nikoi ne može raniti, o strašilima, što 
izgledaju poput teladi . . . 

Odjednom pas potmulo zareža, a izvana dopre 
fino zvonjenje. 

»Čujte, čujte, šta je to? Čujete li vi neko zvo- 
njenje?« 

»Božje dijete!« reče jedna djevojka, i svi se 
kolovrati odjednom smiriše, a sva se mlađana 
lica zasjaše od veselja. 

»Božje dijete! Mirno! Mirno! Požurimo, požu- 
rimo, da ga ne poplašimo!« 

Sada kolovrati zapoceše opet zvrčati i to kao 
nikada prije, a niko nije ni riječi govorio. Vrata 
se otvoriše, a u predvorju se začu tihano zvo- 
njenje maloga zvonceta i jedan glas upita: 

»Jesu li na prelu valjane, dobre djevojke?« 

»Nije.su!« zavika iz svoje jazbine Kito, a nje- 
gov pas Napolium poče lajati. 

»Jesu! Jesu! Jesu!« rekoše djevojke. »Dobre 
su ovo i valjane djevojke!« 

Sada dođe u sobu Božje dijete. Bilo je posve 
bijelo obučeno, sa zastrtim licem, a zlatnom kru- 
nom na glavi. U jednoj je ruci imalo zvonce, u 
drugoj prut. Uz njega je išao jedan s-njegonja 
noseći u jednoj ruci korpu, a na leđima vreću. 
Bio je strašno obučen i maskiran. Služinčad se 
tiskaše u sobu, a dođe i glava obitelji stari Hanzo. 
Hanka razrogači oči: ona nije o svemu tome 
ništa znala. 

»Starješino!« upita Božje dijete: »Jesu li ovo 
valjane, dobre prelje?« 

Starješina potvrdi. 

Nato Božje dijete pođe od jednog kolovrata 
do drugog i pregleda niti. Pohvali one, koje su 
imale još malo pređe na preslici, a izruži 
one, koje su je imale puno. Onda reče: 

»Pjeva li s vama kantorka dobre pjesme?« 

Djevojke ustadoše, a Hanka povede i sve 
prihvatiše: 

Sveta Marija kudjelju prela. 

Prela je miti tamane, 

Mislila misli slađane 
I šila malu košulju. 

Kroz vrata sobe dođoše 
Dva mala lijepa anđela: 

»Hoćemo s tobom igrati, 

Mi smo slatki i maleni!« 

»Ne mogu s vama igrati, 

Jer nije ura daleko, 

Kada ću trebat povoje 
Za svoga sinka Isusa!« 

Djevojke su stajale iza svojih kolovrata 
i pjevale pobožno i lijepo. Plamen vatre iz 
kamina bacao je crveni sja na njih i na 
Božje dijete sa njegovom svečanom bije- 
lom odjećom. 

Sada pratilac izvadi svoje darove uz ve- 
liku buku, a starom metlom malo poprijeti 
među muškađijom, našto se razljuti Napo- 
lium i poče da mu ide za nogom, kako bi 
ga ugrizao. To je izazvalo buru smijeha. 

Za prvo darivanje bili su tu i preskupocjeni 


darovi. Pravo božićnje darivanje ima biti istom 
na Badnjak. Sve prelje dobiše srebrene privje- 
ske: srdašce, križić i zvijezdu, sluge su i sluški- 
nje nadarene komadima haljina, Kito je dobio 
srebrom okovanu lulu, a otac je dobio lijepo iz- 
rađene grbove Gornje i Donje Lužice sjedinjene 
jednim lipovkn vijencem. 

Ko li je poslao te darove? Ubrzo se sve riješilo. 

Na vrata uniđe Samo. On je potajno došao 
kasno po podne. 

»Smijem li i ja biti kod nadarivanja?« upita 
on, nakon što je pozdravio. Hanka problijedi i 
prihvati se za kolovrat. Porumenjevši dade Samu 
ruku. 

Odjednom ona zaviknu od radosti. U sobu su 
stupili njezini roditelji. Djevojka im se objesi na 
vrat, te se od veselja čas smijala, čas plakala. 

NatO' ustade Kito i zatraži glasnim glasom, da 
bude mir. Uze Hanku za ruku i reče joj: 

»Sjedni na svoje mjesto! Ovdje mora biti red!« 

Nato se postavi nasred sobe i reče: 

»Svi vi poznate bibliju. Kad je Abraham htio 
da oženi sina Izaka, posla svoga slugu Eliezera, 
da mu nađe ženu, jer je mislio, da to bolje zna 
Eliezer negoli on i Izak. Eliezer je bio samo sluga, 
ali ipak mu dadoše tu važnu zadaću. On je bio 
družba. Evo i ovdje stoji jedan družba . . . .« 

(Nastavit će se.) 

Slika desno : 

LIČANIN - NASLIKAO NIKOLA MAŠIĆ 
S II. retrospektivne izložbe hrvatske umjetnosti 


PRVE SMIONE OSV AJATEUICE 
ZRAKA 

Nema sumnje, da se glasovite avi- 
jatičarke našega vremena i te kako 
cijene zbog svoje smionosti, koja ih 
je i nukala na pothvate, koji donose 
slavu i popularnost u suvremenom svi- 
jetu. Međutim ne bi bilo pravo, da se 
uvažavaju jedino rekordi gđe Molli- 
son (inače Amy Johnson), Victor Bru- 
ce, Lady Bailey itd., a da se pri tom 
zaborave one žene, koje su se nala- 
zile među prvim ženama, što su se 
odvažile na lijet avionom ili balonom. 

Upravo je nedavno prošlo 150 go- 
dina, kako se u Lyonu u jednom zra- 
koplovu digla u zrak gđa Thible i ti- 
me stekla slavu prve letačice na svi- 
jetu. Ako se uzme u obzir, da u nje- 
zino vrijeme padaju počeci zrako- 
plovstva, onda se još više moramo ču- 
diti njezinoj odvažnosti. 

Kad su braća Montgolfieri napra- 
vili od papira i platna prvi balon, na- 
punili su ga ugrijanim zrakom', koji 
su dobili tako, što su ispod balona na- 
ložili vatru od slame. Let njihova ba- 
lona je trajao svega 10 minuta. Balon 
se otprilike popeo u visinu od četvr- 
tine milje, ali su Montgolfieri držali, 
da je balon tjerao u visinu dim od va- 
tre, a ne ugrijani zrak. Jednako ve- 
liki interes pobudio je još iste godine 
jedan drugi pokušaj. U Parizu je uz- 
letio balon napunjen vodikom. Balon 
je imao promjer od 9 metara. Ustra- 
jao je u zraku gotovo jedan sat. Kada 
se konačno spustio na nekom polju, 
navalili su na nj vilama tamošnji se- 
ljaci, koji su držali, da se tu radi o 
nekakvoj paklenoj nemani, i raznijeli 
ga na komade. 

Montgolfieri su iza toga htjeli istra- 
žiti visoke slojeve zraka, budući da je 
u njihovo doba vladalo mišljenje, da 
se u stanovitim visinama ne može više 
disati. Tu su oni došli na originalnu 
misao. Poslali su u jednom svojem ba- 
lonu jednu ovcu, jednog pijetla i je- 
dnu patku. Iza kako je balon odletio 



dvije milje daleko i dostigao visinu 
od 450 metara, spustio se u blizini ne- 
ke šumice, gdje je iskrcao svoje mje- 
šovite putnike, koje su poslije našli 
čuvari lova. 

Taj uspjeh ponukao je Pilatre de 
Roziera i Marquisa d’ Arlandes, da 
poduzmu sličan let. Pri tom su oni 
uzeli sobom i vatru u jednoj zatvo- 
renoj posudi. 

Gđa Thible uzletila je sama u ba- 
lonu, koji je. bio napunjen vodikom. 
Za balon je bila pričvršćena gondola. 
Uzlet je uslijedio godinu dana nakon 
onog događaja, kad su seljaci držali 
spušteni balon za paklenu neman i 
raznijeli ga na komade. 

Međutim prva žena, koja je starto- 
va! a u jednom avionu, na koji je mo- 
gla primijeniti tekovine i iskustva de- 
vetnaestoga stoljeća, bila je upravo 
kao i gđa Thible, ako relativno gle- 
damo, pionirka zrakoplovstva. Istom 
g. 1896. priređen je prvi doista uspjeli 
let avionom. Tim prvim aparatom, koji 
se uspeo u visinu od 30 metara, upra- 
vljao je Clement Ader. Iste godine di- 
gla su se braća Wright, također u 
avionu, te su tom prigodom prevalili 
daljinu od 255 metara. Sve do toga 
dana mogu se različiti uzleti avionima 
obilježiti kao pokusi, dok se uspjeh 
braće Wright uistinu može nazvati 
pravim napretkom u avijaciji. Već 
dvije godine kasnije proizvađani su 
avioni, kojima se moglo letjeti 21 mi- 
lja daleko. Godine 1908. postigao je 
Orville Wright svjetski rekord u da- 
ljinu, koji je iznosio 51 milju, dok je 
njegov brat Wilbur dostigao dotada 
rekordnu visinu od 108 metara kao i 
brzinski rekord od 28.4 m. Slijedeće 
godine postavio je Latham visinski re- 
kord otprilike 816 metara, dok je G. 
H. Curtis na udaljenost od 18 i četvrt 
milje postavio brzinski rekord od 47.6 
metara. To su bili rezultati, koje je 
postiglo zrakoplovstvo do onoga dana, 
kad se i jedna žena odvažila da po- 
duzme let avionom. Dugo vremena se 
držalo, da je to bila gđa Cody, žena 
pukovnika Codya, koja je 14. srpnja 
g. 1909. uzletila sa Laffan’s Plaina. 

Istom prije kratkog vremena je 
konstatirano, da su već g. 1908. dvije 
žene startovale. Gđa Peltier letjela 
je sa g. Delgrangeom kod Turina dne 
8. srpnja 1908. Međutim je već u pro- 
ljeće iste godine gđa Guy Repton iz 
Londona startovala kod Pariza zaje- 
dno sa Maurice Farmanom. Prema 
tome je stvarno prva avijatičarka na 
svijetu bila Engleskinja. Njezin pot- 
hvat nije bio ništa manje odvažan ne- 
go i pothvat gđe Thible. 

Godine 1909. startovale su dalje tri 
žene. To je gđa Foggit iz Thirska u 
Yorkshireu. Startovala je u Reimsu. 
šezdesetgodišnja gđa A. S. Roe po- 
duzela je sa svojim sinom let u Engle- 
sku. 'Isto je tako kontesa de Lembert 
uzletila zajedno sa Wilburom Wright 
u Južnoj Francuskoj. To je ujedno bi- 
la godina, u kojoj je Blćriot poduzeo 
svoj let preko Kanala, za koji je tre- 
bao od Calaisa do Dovera ukupno 37 
minuta. 


Iako su se prve pionirke avijacije 
uistinu izlagale većoj opasnosti, nego 
što se izlažu putnici, koji putuju avio- 
nima u dvadesetom vijeku, ipak su 
one bez straha svoje smione pothvate 
privele kraju i time avijaciju uvelike 
zadužile. R. T. 

Kućanstvo 

UGODAN TEK JAJETA 

Razlika je između jajeta i jajeta. 
Nesamo po obliku i krupnoći, već i po 
teku' Mnogi je od nas to iskusio, jer 
ga je prošla volja za uživanjem ja- 
jeta, pošt-o se namjerio na jaje ne- 
ugodna teka. Vrsta koka ne utječe to- 
liko na tek i dobrotu jajeta, pa ni boja 
ljuske, — koliko utječe hrana. Ako 
koke ne uživaju hranu, koja im je 
prirođena, t. j. ako ne polaze na pašu 
ili ako nemaju dovoljno zelene krme, 
onda bude žumanjak u jajetu blijed, 
adi ipak može mu biti tek dobar, samo 
ako je jaje svježe. Stara jaja ni jesu 
ugodna teka, osobito ako nijesu va- 
ljano sačuvana. 

No i najbolja se jaja lako pokvare, 
ako se čuvaju u neprikladnim prosto- 
rijama. Pa kvare se već i onda, kad 
leže na gnijezdu više dana. Poznato 
je, da se i najsvježija jaja brzo po- 
kvare u vlažnoj i zadušljivoj prosto- 
riji, na mokroj slami ili u prostoriji, 
u kojoj se širi jak i neugodan zadah. 

Na tek jajeta svakako ponajviše 
djeluje hrana. Tko to ne vjeruje, taj 
neka pokuša jesti jaja kokošiju, koje 
se hrane vlascem, hruštovima, ribljim 
brašnom, pljesnivim kruhom ili plje- 
snivim zrnjem naših žitarica, pa će se 
osvjedočiti o netočnosti jajeta. Pa i 
voda djeluje na tečnost jajeta. 

Najtočnija su jaja onih kokošaka, 
koje cio dan sebi traže hranu vani 
po pašnjacima, poljima i livadama. Raw 
di toga moramo onim kokoškama, ko- 
je ne idu na pašu, davati osim obične 
zdrave zrnate hrane još i zelenu hra- 
nu, pa će imati tečna jaja. Svaku hra- 
nu moraju koke dobro probaviti. One, 
koje se slobodno šeću cio dan, lakše 
i brže probave hranu od onih, koje 
se nalaze u zatvorenim ili skučenim 
prostorijama. A i to utječe na tek ja- 
jeta. Da gusja, purja i pačja jaja ima- 
ju različan tek, svakome je od nas 
poznato ... I. S. 


PUTOIMB U ČEH0SL099ČKII 

od 28. lipnja do 8. srpnja 
Prag — Velehrad — Brno 

Cijena 2000 dinara 

Prijave do konca svibnja 
Potanje informacije na zahtjev 

3ER0NIMSHI PUTNIČKI ODBOR 

ZAGREB, TRG KRAL3A TOMISLAVA Z1 


ZA 10 DINARA VAŠE DIJETE KROZ 
ČITAVU ŠKOLSKU GODINU PRIMA 
»MALU MLADOST«! 


Jelovnik 

Poljupci od čokolade. Miješaj 7 dkg 
suhoga šećera u prahu sa snijegom 
od 1 jajeta i dodaj 13 grama rasto- 
pljene i ohlađene čokolade. Od toga 
se naprave hrpice na tepsiji-, koja je 
namazana voskom. 

Pohani šaran. Uzmi 200 do 300 gra- 
ma krupnijeg šarana, operi kriške i 
suši ih na jednoj salveti. Posoli, za- 
moči u brašno, razmućena jaja, mrvi- 
ce od žemičaka i isprži na vrelom 
ulju. Jelo će biti gotovo za 5 do 10 
minuta. 

Riba sa makaronima. U vreloj sla- 
noj vodi treba iskuhati dobre maka- 
rone i preliti ih dobro mašću. Ribu, 
ma koje vrste, treba očišćenu i isje- 
čenu na manje komade, ispržiti na 
masti i poslije toga staviti na maka- 
rone. Jelo se mora servirati, dok je 
još vrelo. 

Riblji rizoto. Za spravljanje ovoga 
jela može se upotrebiti bilo koja riba. 
Ribu treba očistiti, izvaditi kosti, po- 
soliti, malo zaibiberiti. Na masti treba 
lako ispržiti malo sitno isjeckanog 
crvenog luka, dodati komadić ribe, ko- 
ji treba malo da se isprži. Pirinač na 
masti isprži, dodaj dvije žlice pirea od 
rajčica i toliko vrele čorbe, da jelo 
ne bude suviše gusto. To se dodaje 
usitnjenoj ribi. Prije serviranja rizoto 
se može posuti ribanim parmezanskim 
sirom. 

Brzo pečeno meso. Ovaj se postu- 
pak može primijeniti pri prženju go- 
veđeg, telećeg, svinjskog i janjećeg 
mesa. Kriške mesa treba oprati, istu- 
cati maljem, posoliti, posuti sa malo 
brašna. Na masti s obje strane, na vrlo 
jakoj vatri, brzo isprži. Ovdje se sa 
mašću -ne može štedjeti, jer, ako se 
uzme mala količina masti, meso će biti 
suho. Kad se meso sasvim ispržilo, tre- 
ba mast ocijediti u jedan lončić i osta- 
viti samo onoliko, koliko je za preli- 
vanje mesa potrebno. Doda se malo 
vode i meso još malo prži pod za- 
klopcem. 

Pogačice od krumpira. Uzmi četiri 
velika krumpira, obari ih i kad su se 
rashladili, pasiraj. Od 140 grama ta- 
kva krumpira, 140 grama maslaca i 
240 grama brašna napravi tijesto i 
rastegni ga u debljini prsta. Napravi 
male pogačice i na vreloj masti ih 
isprži. Krumpir prilikom miješanja 
mora biti sasvim hladan. Tijesto neka 
nekoliko časova stoji na hladnom 
mjestu. 

Dinstani svinjski but. Svinjski but 
proizvoljne veličine ostavi u cjelini, 
operi ga, posoli, stavi u šerpu i pospi 
izvjesnom količinom sitna bibera. Do- 
daj još jednu cijelu, veću očišćenu 
glavicu crna luka, odgovarajuću koli- 
činu masti i vode. Zatim nek se but 
pod zaklopcem dinsta. Kad se voda 
ispari, dodaj ponovo vode. But češće 
prevrni u šerpi sve, dok ne bude me- 
kan. Prije serviranja isijeci na lijepe, 
tanke kriške. Možeš servirati sa sa- 
latom. 


Svijet 


Sa sviju strana 

Uniforme za žene-diplomate u Ve- 
likoj Britaniji. Kako u Velikoj Brita- 
niji imade veliki broj žena-diplomata, 
to će se skoro za njih uvesti i uni- 
forma koja će biti slična časničkom 
odijelu. Doduše, žene će i dalje nositi 
suknje, ali će imati na glavi kapu, a 
oko pojasa mali mač. 

Raskošne svadbe u Engleskoj. U 
Engleskoj su svadbene svečanosti vrlo 
raskošne, naročito u aristokratskim 
krugovima. Tako najjeftinija zabava 
stoji 5000 funti sterlinga, što znači 
otprilike milijun dinara, Unatoč veli- 
koj privrednoj krizi, koja je zahvatila 
i Englesku, i danas Englezi razvijaju 
tu raskoš, koja je najvećim dijelom 
povezana s tradicionalnim običajima. 
Vjenčanju kojega mladog para iz bo- 
gatih krugova prisustvuje gotovo 
dvije do tri stotine gostiju. I mlado- 
ženja i nevjesta moraju pozvati i svo- 
ga najdaljega rođaka, ma gdje se 
nalazio. Razumije se, da se mladi par 
mora pobrinuti za smještanje svojih 
rođaka po hotelima i plaćati hotelske 
račune. Za vrijeme gozbe nalaze se 
na stolu sve same delikatese, slatkiši 
i najstarija vina. Osim svega toga 
mora i crkva biti lijepo urešena naj- 
raznovrsnijim cvijećem, za koje se iz- 
daje po više stotina funti šterlinga. 
Tako je prigodom jedne svadbe za 
to cvijeće izdano 250 sunti šterlinga, 
šta znači otprilike 30.000 dinara. Naj- 
poslije mora nevjesta angažirati veći 
broj djevojaka, koje nose cvijeće i 
ostale svadbene ukrase. Mladoženja 
mora nevjestu iznenaditi poklonom, 
koji ne smije stajati manje od 20.000 
dinara. Tako jedna prema shvaćanju 
Engleza skromna svadba stoji otpri- 
like. 660.000 dinara. 

Dječji balon letio kroz tri države. 
Nedavno je u Niirnbergu (Njemačka) 
priređena dječja svečanost, na kojoj 
su djeca puštala u zrak balone. Jedan 
gimnazijalac je puštajući balon pri- 
vezao za konop i svoju adresu. Po- 


slije šest dana primio je iz Italije je- 
dan paket, u kojem se nalazio njegov 
splasnuti balon. On je bio pao na ima- 
nju grofa Conestabila, koji ga je po- 
slao u Njemačku njegovu malom vla- 
sniku. 

Dječji rekord u debljini. Najdeblji 
dječak, za koga se znade, jest Pierre 
Labay iz Namira, koji ima istom 9 
godina, a teži 107 kg. 

Prva žena-liječnik na svijetu. Prva 
žena-liječnik na svijetu bila je Grki- 
nja Agnotis. Ona je živjela u Ateni 
još prije Krista. Iako žene nijesu u 
Grčkoj smjele biti liječnici, ipak -je 
ona otvorila svoju ordinaciju. Kad su 
je vlasti otkrile, bila je zatvorena. 
Zbog toga su Atenjani priredili de- 
monstracije pred zatvorom, u kojem 
se nalazila Agnotis, tako da su je ko- 
načno vlasti morale pustiti na slobodu 
i dopustiti joj i dalje praksu, kojom se 
ona poslije toga bavila cijeli niz go- 
dina. 

Žene na kuluku. Na jednom francu- 
skom otoku nedaleko od obala Bre- 
tagne vidi se već više dana veći broj 
žena, gdje tucaju kamen. Među že- 
nama imade i starica od 60 godina, a 
i mladih djevojaka od 16 g. One su na 
tom otoku popravile već nekoliko ce- 
sta. One zamjenjuju na tom poslu 
svoje muževe, koji su zaposleni u svo- 
jim vinogradima i ne mogu dospjeti 
na kuluk, da tako odrade dugove na 
porezu. 

Žena rodila sedmorke. U mjestu Bo- 
goti u Južnoj Americi rodila je ne- 
davno žena tamošnjeg radnika Garda 
Perese sedmorke. Ta žena je dobila 
od tamošnje vlade novčanu nagradu. 

Na milijun poroda dolaze jedni če- 
tvorci. Prema statističkim podacima 
petorci su vrlo rijetki slučaj kod po- 
roda, a sedmorci i šestorci su već 
uistinu pravi rariteti. Tako jedni pe- 
torci dolaze na više milijuna poroda. 
Prema statističkim podacima jedni če- 
tvorci dolaze na milijun poroda, trojci 
na 1-8.000 poroda, dok dvojci dolaze 
otprilike na 80 poroda. 


Desno : 

UKRAS SA 
„PEČE* SVILOM 
VEZENE NA 
„ŠLARU" (MOLES- 
SELINE). VEZ 
PEČKI, PLOSNI 
I O V I J A N A C. 
(Rajiče vac — Popovač) 
Iz zbirke gđe Zorka e 
Sever 




Za dobru djecu 


I 


* 


TRI BRATA I PASOGLAVAC 


Bila nekoć tri brata: Petar, Nikola i Ivan. Bili 
su tako siromašni, da nisu osim žive duše ništa 
drugo imali. Zarade nije bilo, a jesti se hoće. Do- 
govarali su se, dogovarali i napokon odlučili, da 
će u proljeće pasti ovce. 

Dođe i proljeće, divno i mirisno, sve je oži- 
vjelo i zazelenjelo se. Kakve li Božje ljepote! 
Potoci žu-bore, ptice pjevaju, nad gorama i paš- 
njacima duva lagan povjetarac. 

Seljaci su pustili ovce, a braća ih otjerala u 
goru na pašnjak. Tamo su ostali cijelo- proljeće 
i ljeto, jer im je bilo dobro. 



SVI SE SKAMENIŠE OD STRAHA . . . 


Nastane i jesen, te se trebalo- vratiti sa paš- 
njaka kući. Već su se spremili za put, kad na- 
jednom uveče nastane velika bura. Ovce se na- 
grnule u šikaru, pastiri nikako ne mogu da ih 
istjeraju te moraju tu da i prenoće. Trebalo je 
naložiti vatru, ali to nije bilo lako. Jaka je kiša 
smočila lišće i drvo. Dugo su tražili suhog lišća, 
dok ga napokon nisu malo- našli pod nekom kla- 
dom. Nalože vatru, skuhaju večeru, pa legnu i 
stanu pripovijedati priče. 

Duboko u noć su pričali sve, dok ih nije uhva- 
tio drijem. Najedamput čuju, kako je u šumi 
nešto zavikalo: 

»Buj, bu-u-uj!« 

Srednji brat Nikola odazove se: 

»He, he-e-ej!« 

Za čas opet nešto, ali već bliže, zaviče: 

»Buj, bu-u-uj!« 

Nikola opet: 

»Hej, he-e-ej!« 

I trećiput, već kraj same vatre, nešto zaviče: 

»Buj, bu-u-uj!« 

Braća se okrenu, te se svi skamene od straha, 
jer je pred njima stajao pasoglavac. Bio je ve- 
lik, tijelo je imao čovječje, ali glavu pasju. 


Najstrašnije bijaše u njega to, što nije imao 
nego jedno- veliko, blistavo oko usred čela. 

Nikola se prvi snađe, te zovne pse da tog 
strašnog pasoglavca otjeraju, ali psi se ni ne 
makoše. 

»Zašto ste me zvali?« upita pasoglavac. 

Ali braća šute, jer ne znaju, što da odgovore. 

»Kad vi tako, onda ćete ići sa mnom. A ako 
ne ćete, ubit ću vas ovdje!« reče pasoglavac. 

Prestrašena braća poslušaju te pođu za paso- 
glavcem, a za njima krenu i ovce. 

Putovali su cijelu noć, pa tek ujutro stignu do 
nekih visokih pećina i tu se zaustaviše. Pasogla- 
vac zatvori ovce u veliku sušu, a braću u jednu 
sobu. Braća sjede pa ni ne slute, da je pasogla- 
vac upravo naložio vatru, da ih u njoj ispeče. 
Kad je već peć bila- dobro raspa! jena, ode paso- 
glavac da si izabere jednog između braće za ru- 
čak. Ali su sva trojica bila tako- mršava, da ih pa- 
soglavac odluči još ostaviti, da se dobro utove, 
pa da ih tek onda pojede. Vrati se u sušu, izabere 
dvije debele ovce, ispeče ih i pojede. Nikola je 
to vidio kroz rupicu u vratima i odmah se sjeti,, 
što će biti, pa se vrlo ražalosti. Bilo mu je žao 
sebe i -braće, što će tako bijedno poginuti. Zato 
počne razmišljati, kako da se riješe te nevolje. 
Najednom opazi, da se pasoglavac najeo pa 
-legao spavati. 

»Treba nešto učiniti, jer ćemo poginuti,« po- 
misli Nikola. Uzme veliki kolac, što je stajao u 
kutu, te ga metne u dimnjak, da se usija. Kad 
bijaše kolac usijan, pogleda Nikola opet kroz 
rupicu, te vidi, kako pasoglavac tvrdo- spava. 
Tiho uđe u sobu, gdje je spavao pasoglavac, te 
ga udari iz sve snage kolcem u oko. Pasoglavac 
odmah oslijepi. Međutim -Petar i Ivan pobjegnu 
u dvorište i sakriju se u- pećinama. 

Pasoglavac zaurla od boli i skoči tako, da 
je glavom i strop probio. Na tavanu je bilo 
mnogo oraha-, te se svi kroz rupu razletjeli po 
sobi. 

»Dobro je, da su orasi ovamo napadali,« reče 
pasoglavac. »Kad budeš htio pobjeći, stat ćeš 
na orahe, pa ću odmah čuti, gdje si. Tada ću te . 
lako uhvatiti.« 

Nikola se prestraši, sakrije se ispod klupe pa: 
ostane tiho sjediti. Ali kad se malo snađe, na- 
umi da pasoglavca prevari. Stane na sve strane 
bacati orahe. Pasoglavac misleći, da je to Nikola, 
skakao je sad tamo, sad ovamo, da Nikolu uhvati, 
ali uzalud. Napokon nabere Nikola punu šaku 
oraha i baci ih na vrata. Pasoglavac pomisli, da 


V Tvrdoglavost i lijenost sti dva slaba svojstva! 

Mnogo toga bi se dalo popraviti, da ljudi nisu lijeni i tvrdoglavi. I 
Vi ste takav! Vi dobro znate, da je Radenska kiselica vanredna za 
piti, za zdravlje dobra, te liječi mnogu bolest, dok nije jako zasta- 
rjela, pa ipak još do danas niste poslali svoju adresu na jednoj do- 
pisnici, da Vam se pošalje cjenik za dobavu kiselice, opširnu brošuru 
o njoj, te kupališni (banjski) prospekt. Sve dobijete badava! Ne bu- 
dite tako lijeni, radi se o Vašemu zdravlju i dobrom osjećanju. Poša- 
ljite još danas svoju adresu na: Kupalište i Lječilište Slatina Radenci, 
Slovenija. Glavni zastupnik za Zagreb i okolicu: Ljubljanska ulica 5. 
Telefon 86-31. 

Nikola bježi kroz vrata, pa skoči k vratima i 
izađe u dvorište. Kad je već bio u dvorištu, eto 
za njim i Nikole, koji mu mirno reče: 

»Sad te se više ne bojim! Sad mi više ne mo- 
žeš nauditi!« 

Ali pasoglavac, iako ga nije vidio, htio se na 
drugi način osvetiti. Imao je prsten, koji je ci- 
jelo vrijeme vikao: »Idi, idi!« Taj prsten je htio 
dati Nikoli, jer kad prsten bude vikao, čut će 
pasoglavac, gdje se Nikola nalazi, pa će ga 
uhvatiti. 

»Poklonit ću ti ovaj skupocjeni prsten,« reče 
pasoglavac, »uzmi ga!« 

Vidi Nikola, da je prsten krasan, ali se ne ufa 
približiti pasoglavcu. 

»Metni ga na zemlju,« reče Nikola, »jer ja 
ne ću ići bliže tebe.« 

Pasoglavac skine prsten sa ruke pa ga položi 
na zemlju. 

»Sad ga možeš mirno uzeti, ja te više ne ću 
uhvatiti,« reče pasoglavac. Ali je u sebi razmi- 
šljao: »Samo ti prsten navuci, pa ću ja odmah 
po glasu poznati, gdje si; a onda jao tebi!« 

Nikola uzme prsten, i metne ga na palac. Ali 
prsten odmah priraste k ruci te počne vikati: 

»Idi, idi!« 

Pasoglavac se odmah baci na onu stranu, oda- 
kle je dopirao glas. 

Nikola stane bježati. Dugo je trčao, a paso- 
glavac uvijek za njime. Najednom dotrčaše do 
jedne velike pećine. Tu Nikola razbije kamenom 
prsten, pa ga baci. u ponor. Ali je prsten i tamo 
vikao: 

»Idi, idi!« 

Pasoglavac nije znao, što se dogodilo, potrča 
za glasom, ali se najednom surva sa pećine u 
ponor i tamo se ubije. 

Nikola se vrati u pasoglavčevu kuću, istjera 
s braćom sve ovce iz suše te svi krenu kući. 

Već su bili na domak sela, kad opaze, kako za 
njima bježe drugi pasoglavci. Ali ti su bili na 
drugoj obali rijeke, a preko vode su se bojali 
prijeći. Braća se spokojno vrate u selo. Ovaca 
su već imali dosta, te su za kratko vrijeme po- 
stali najbogatiji ljudi u selu. Svi su se oženili i 
stali voditi svoje gospodarstvo. Ako još i sad 
žive, sigurno i sad vode svoje gospodarstvo, ali 
se u noći sigurno više nikome ne odazivi ju. 

Iz „ Potkarpatskih priča“, koje je sakupio 
BORIS MARTINOVIĆ, 
na hrvatski preveo JAN SPURNY 

Narodna igra PURKE 

Igrači sjednu oko stola i svaki pruži na stol 
svoj kažiprst, te ih sve sastave u krug. Jedan naj- 
vještiji viče: »Reče Purko uskop«, i onda svi mo- 
raju držati ruke nasred stola u krugu. A kad 
rekne: »Reče Purko raskop,« onda svi moraju 
ukloniti ruke sa stola. On ih često vara, pa kad 
veli: »Reče Purko uskop,« on ukloni svoju ruku, 
te se mnogi povedu za njim i tako pogriješe. A 
one, koji su pogriješili, on udara po rukama i tako 
su kažnjeni za nepažnju. ANĐELA KAIĆ 

Kod kitničarke. »Kitničarka: »Uzmi- 
te, milostiva, ovaj šešir! Ovaj vam iz- 
vrsno pristaje.« 

Milostiva: »Kad bi to odluči- 
valo, onda bih morala uzeti cijelu 
vašu kolekciju...« 

Žalosno. A.: »Dakle vaša žena ima 
.želju, da je spale?« 

B. (uzdahnuvši): »Da, ali tek poslije 
smrti!« 

Užasno. A.: »Zamisli, dragi prijate- 
lju, moj sin već puši!« 

B.: »Nabavi mu moju popularnu ras- 
pravu o štetnom utjecaju nikotina na 
.organizam.« 

A. : »Ne bi ništa pomoglo!« 

B. : »Zašto ne?« 

A.: »Jer on još ni ne zna čitati!« 

Kazalište. Prva: »Kako ste se sinoć 
nabavljali u kazalištu?« 

D r u g a: »Dosta slabo.« 

Prva: »Kako, slabo?« 

Druga: »Tako! Sve su pauze bile 
vrlo kratke.« 

Zaletjela se. On: »A smijem li znati, 
'koliko vam je godina?« 

Ona: »U petak, na moj dvadeset i 
peti rođendan, bit će mi sedamnaest 
godina.« 

Čudnovato. Gospodin: »Pozna- 
vao sam, gospođo, i vašeg prvog mu- 
na. Šteta što je umro!« 

Gospođa: »Čudnovato, gospo- 
dine! To isto kaže i moj sadašnji 
muž.« 

Suvremeno. Prvi student: »Ku- 
da ćete, kolega?« 

Drugi student: »Idem da se 
rupišem u aeroklub.« 

Prvi š t u d e n t: »A tako! Mislio 
*sam, da se idete prijaviti za ispit.« 

Drugi student: »To sam već 
učinio, a sad hoću, da mi aeroklub za 
svaki slučaj posudi — padobran . . .« 

U braku. Ona: »Kad si se sa mnom 
vjenčao, obećavao si, da ćeš me no- 
siti na rukama.« 

On: »Da. Ali ti sada tražiš, da te 
vozim automobilom!« 

U rastešenosti. Služavka: »Idem 
u grad, gospodine profesore! Želite 
?možda štogod?« 

Profesor: »Da. Otiđite do bri- 
jača i dajte me ošišati!« 


Urednikova pakost. Urednik je u re- 
dakciji sa vidnim interesovanjem či- 
tao pjesmu, što mu ju je predao neki 
mladić s naočalima. 

»Je li ovo baš vaša originalna pje- 
sma?« upita urednik mladića. 

»Moja, od riječi do riječi,« odgo- 
vori mladić. 

»E, onda mi je neobično milo, što 
sam se mogao s vama osobno upo- 
znati, gospodine Auguste Haramba- 
šiću,« na to će urednik. »Ja sam držao, 
da ste vi već odavna mrtvi.« 

Vrt. Šef (jednom svom činovniku 
prekorno): »Dao sam vam za juče- 
rašnji dan dopust, kako biste mogli 
obraditi svoj vrt, a sad eto doznajem, 
da vi ni nemate vrta!« 

Činovnik: »Kako da nemam? . . . 
Onda ga je samo netko morao ukra- 
sti sa mog prozora!« 

Bolest. A.: »Otići su svejedno k li- 
ječniku.« 

B.: »A šta ti je?« 

A. : »Vjeruj mi, ne znam i s£m! Je- 
dem kao vuk, pijem kao deva, spa- 
vam kao medvjed, a ipak, kad me 
zaboli glava, urlam kao čagalj.« 

B. : »Hm!... Zar onda ne bi bilo 
bolje, da se javiš kakvom — veteri- 
naru?« 


ŠAH 

Problem broj 18 



Je u vafft /jofrm/o-? 

1. Tko je bosanske bogomile god. 
1203. priveo jedinstvu s Crkvom? 

2. Kada i gdje je umro Ivan Antun 
Zrinski? 

3. Tko je bio najistaknutiji moro- 
voda u svjetskom ratu? 

4. Koja je stara francuska crkva 
najljepša građevina u Francuskoj zi- 
dana u gotskom slogu? 

5. Koje stablo hrvatski narod na- 
zivlje Judinim drvetom? 

6. Što su glavne oznake starohr- 
vatskih kamenih ukrasa? 

7. Kada se i gdje pojavio gotski 
građevinski slog? 

ODGOVORI IZ BROJA 18. 

1. Hrvatska je kraljica Margarita 
bila po očevoj lozi rimska plemkinja, 
a po majčinoj u svojti sa dubrovač- 
kom vlasteoskom obitelji De Croce 
(Križić). 

2. Hrvatska je kraljica Jelena bila 
iz zadarske plemićke porodice Ma- 
dijevaca. 

3. Hrvatske su kraljice Margarita i 
Jelena bile jetrve. Jer su bile udate 
za dva brata: Margarita za hrvatskog 
kralja Stjepana Miroslava, a Jelena 
za njegova brata također hrvatskog 
kralja, Mihajla Krešimira II. 

4. Urga je glavni mongolski grad. 

5. Ulan butorhoto prozvana je Urga, 
glavni grad Mongolije, kada je u Ru- 
siji planuo crveni ustanak. Mongolija 
je naime u zajednici sa ruskim drža- 
vnim savezom. Komunističko ime Ur- 
ge u mongolskom jeziku znači »Crveni 
gorostas«. 

6. Kesten divlji i kesten gorski ne 
spadaju u istu biljnu porodicu. Prvi 
spada u porodicu divljih kestena, te 
je glavni pretstavnik ove biljne po- 
rodice, a drugi u porodicu bukava. 

7. Bajam je jedina koštičasta voć- 
ka, od koje se jede sjemenka. 

M. T. M. 


„ Mala Mladost" donosi mnogo lijepih 
slika, priča, pjesmica, zagonetaka i 
druge pouke i zabave 
Pretplata na cijelu god. samo 10 Din 


DOBRI 



JANOVA DOSJETLJIVOST 



Sunce s neba sjaje, 
prekrasan je dan, 
na šetnju nam ide 
čika Dob rij an. 


Do klupe je stigo 
i htio bi sjest’, 
ali nad njom visi 
stroga obavijest. 


Ali mudri čika 
ne da nam se smest’, 
nego odmah skida 
strogu obavijest. 


Na klupu je meće, 
sjedne kao kralj 
i uživa mirno 
pramaljetni raj. 

Vodoravno: 1. Ilustrovani tje- 
dnik. 2. Sisavac, koji leti. 4. Pojavlju- 
je se po tijelu. 6. Glavar obitelji. 8. 
Gora v Aziji. 10. Rijeka u Istri. Ih 
Grad u Dalmaciji. 20. Pokazuje vri- 
jeme. 22. Dio vremena. 24. Lična za- 
mjenica. 23. Veznik. 25. Naziv rođa- 
kinje. 26. Vrst žita. 27. Biljka. 28. Pro- 
tivi se dobru. 29. Mjesec. 

Okomito: 1. Rijeka u Njemačkoj. 
3. Vuče vodu. 5. Gorje u Evropi. 7. 
Pokazna zamjenica. 8. Naziv, za vo- 
dovod. 9. Otok u Jadranskom moru. 
12. Potrebno za Radio aparat. 13. 
Vrst kamena. 14. Gorje u Evropi. 15. 
Broj. 16. Vojnici Pija IX. 17. Žensko 
ime. 18. Mjesto u Slavoniji. 19. Mje- 
sto, igdje se -moli. 21. Žensko ime. 


ŠARA DA 

1. U crkvi se nađe prvo 

I orgulje na njem stoje, 

Drugo žensko jeste ime 
Mnogo žena ponosi se njime. 

2. Upitna je zamjenica prva 
Sasvim mala, tek od dvaju slova 
A ,za drugo svatko znade, 

Jer ta ljutu bol zadade. 

3. Jedno s drugim spoji sada, 

Od tri sloga riječ izađe. 

Hrvatska nam rijeka to je, 

Tek ne plove po njoj lađe. 



d._s. o. j. 

VRTNI NAMJEŠTAJ 


Besplatan pogreb 

možete dobiti, ako se začlanite u 
„Posmrtnu Zadrugu Sv. Josipa" uz 
neznatan mjesečni doprinos. Mislite 
za vremena na posljednje stvari. 

Posmrtna Zadruga Sv. Josipa 

Nikolićeva 5, 1. Zagreb, Telef. 84-44 

DOMAĆICE 

kupujte potrebitu sta- 
klarsku i porculan- 
sku robu u staklani 

R. PAS ARIĆ 
Hica 5 ZAGREB Ilica 5 


V 14 0 0 dinara 1. V. -20. VI. te 
1. IX. — 15. X. st«>ji Vas dvadesetdnevni bo- 
ravak u Slatini Radenci. Stan, hrana (obična ili 
dijetna), kupanje, dva liječnička pregleda 
(Rentgen itd. ) analiza mokraće i sve takse 
uračunate. Možete si Vi pretstaviti užitak i 
djelovanje na zdravlje, kupati se u čuvenoj 
Radenskoj kiselici? Liječi mnoge bolesti srca, 
bubrega, jetara, želuca, viški tiak, giht, skle- 
rozu, smetnje sta»osti, kamence, unutrašnje 
žlijezde. Tražite opširan prospekt. Besplatno. 
Kupalište i Lječilište Slatina Radenci, Slove- 
nija. Glavni zastupnik za Zagreb i okolicu. 
Ljubljanska ulica broj 5, Telefon broj 36-31 


Ilica us /^) g> 

U I rta&iJLoj ku£u 
JIICA128 -telefon 02-39 


lUCAfŽl 


TORBICE 

Fuzj.Kovoezi 

u svim veličinama 

TORBE U SPISE (IKTE.fTASE). NOVČARKE. TORBICE 

za dame i sve vrsti kožnate robe 
Sada : 

Nova zgrada Zaklade, 

ugao Ilice i baruna Jelačića. 



Tratinska c. 32 Zagreb Tratinska c. 32 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vođača : 

FILIP BAUH« ZAGREB 

TbI. 83-60 1.Dežmaml (Prolaz Tušnanac) 


ISPADANJE 

KOSE 

bolesti kose, tje- 
mena, prhuti, svrbež 
itd. nestaju sigurno 
i brzo. Kosa opet 
poraste. k»»rjen kose 
ojača upotrebom 

BILJEVNE 

ISCRPINE 

KOPRIVA 



Ciienal bočici / 

Din 20*— Proizvađa 

i stavlja u promet stara, god. 1599. osno- 
vana KAPTO' SKA LJEKARNA SV. 
MARIJE, Zagreb, Dolac kraj Tržnice, 
ljekarnik Vlatko Bartulić 


Ilustrovani tjednik „ Obitelj * izlazi svake nedjelje. Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se ne vraćaju. „ Obitelj " izdaje Konzorcij Kuća Dobre Štampe. Za izdavača i uredništvo odgovara Dr Josip Andrić, glavni urednik „ Obitelji * 
Zagreb, Trenkova 1. Adresa uredništva i uprave „Obitelji": Zagreb, Trg Kralja Tomislava 21. Telefon 54-17. Ček. rać. pošt.šted. br. 33.536 
„ Obitelj * se tiska u Tiskari Narodnih Novina u Zagrebu. Za tiskaru odgovara V. Kirin, Zagreb, C> eželićeva ul. 2. 

Grad hrvatskog kralja 
Krešimira 

Šibenik su osnovali u X. vijeku bribirski knezovi. Bulom Bonifa- 
čija VIII. od 1. svibnja 1298. dobio je biskupiju. Taj Krešimirov grad 
pod Šubićevcom i mrkim tvrđavama, rodno mjesto Tomasea i Mato- 
vulja, Jurja i Nikole Šižgovića, BI. Tavelića i mnogih slavnih ljudi, 
grad prekrasne katedrale i crkvenih tornjeva, stoji vječno na braniku 
vjere i narodnosti naše. 


IZMEĐU REDOVA SLIKOVITIH OTOČIĆA KROZ VIJUGASTI 


KANAL ULAZI SE U ŠIBENSKU LUKU 



NAŠI MORNARI NA HITROJ JEDRILICI PROLAZE PRED DOLAC, NAJSTARIJI DIO ŠIBENIKA, POD TVRĐAVOJ 


OBALOM U ŠIBENSKOJ LUCI ŠTO JE PODIGNUTA ZA OBRANU HRVATSKE SLOBOD 



ZAGREPČANIN U RASKOŠI 
ŠIBENSKOG SUNCA 
VESELI SE ŽIVOTU 
I MLADOSTI 



TIPOVI DALMATINSKIH KRŠEVA I SUNČANIH VINOGRADA 
ŠTO IH JE PRIRODA ISKLESALA U NAJJAČIM POJEDINOSTIMA 
POSMJEHA I JADA 



MALI „KJEŠO" U NARUČJU 
SVOG TETKA SMIJEŠI SE 
- SVOJOJ MAMICI . . . 


Desno : 

MALI I VELIKI GRUBIŽIĆI KAO 
TIPOVI ŠIBENIKA 


U desnom uglu: 


NAJ VELIČANSTVENIJ A GRAĐEVINA 
DALMACIJE - ŠIBENSKA 
KATEDRALA 





